Қотил майор наркотикфуруш ҳам бўлган\n26 ноябр 2020, Тошкент вақти: 20:28\nТожикистон Олий суди бирданига учта қотиллик содир этган милиция майори Наримон Абдураҳмоновни бир умрга озодликдан маҳрум этди. Тергов жараёнида унинг йирик наркотикфуруш экани ҳам маълум бўлди.\nТожикистон Олий суди судъяси, мазкур жиноят иши юзасидан суд жараёнига раислик қилган Нур Нуровнинг сўзларига кўра, Сўғд вилояти ички ишлар бошқармаси тезкор қидирув бўлимида ишлаган Н.Абдураҳмонов 2002 йилда нафақага чиққан. Бироқ нафақа пулига оиласини таъминлай олмагани боис, у собиқ ҳамкасби Исроил Содиқовнинг қорадори савдосига оид таклифини қабул қилган. Н.Абдураҳмонов милиция полковниги И.Содиқов кўрсатмаси билан катта миқдордаги қорадорини енгил машинада Тожикистондан қўшни Қирғизистонга ташиб, асосий мижозларга сотиб юрган.\n“И.Содиқов унга ҳар бир наркотик савдосидан тушган пулдан 20 минг доллар беришни ваъда қилган. Аммо шу муддат ичида тахминан олти марта амалга оширилган наркотик моддалар ноқонуний савдоси учун 600дан 800 долларгача хизмат ҳақи берган. И.Содиқов Н.Абдураҳмоновдан жами 200 минг доллар миқдорида қарздор бўлган. Қарз устидан ўзаро жанжаллардан сўнг И.Содиқов Н.Абдураҳмоновга ПСМ русумли тўппонча ва 45 дона ўқ бериб, Тожикистондаги катта давлат амалдорларидан бирини ўлдиришни буюрган, кейин барча қарзларни тўлаши ва хизматлари учун у истаган маблағни беришини айтган”, - деди Нур Нуров.\nБироқ милиционердан чиққан жиноятчиларнинг режаси амалга ошмай қолган.\nЖорий йил 22 март куни қўшнилари Н.Абдураҳмоновни Наврўз байрамига атаб ёзилган дастурхонга таклиф этади. Гурунг давомида Н.Абдураҳмонов қўшниси Маҳмадражаб Саидов билан тортишиб қолади. Шундан сўнг уйига кириб И.Содиқов берган тўппончани олиб чиқади ва М.Саидовга қарата ўқ узади. М.Саидовга тарафкашлик қилган бошқа қўшниси Жўрахон Саидов ҳам тўппонча ўқидан ҳалок бўлади.\nБу қотилликлардан сўнг Н.Абдураҳмонов полковник И.Содиқов билан ҳам орани очиқ қилиш мақсадида унинг Рудакий туманидаги уйига бостириб киради ва 200 минг доллар қарзини талаб қилади. И.Содиқов бу талабни бажара олмаслигини айтгач, Н.Абдураҳмонов уни ҳам ўлдиради.\nБир кунда уч киши умрига зомин бўлган майор гуноҳини енгиллаштириш учун ўз хоҳиши билан Тожикистон Ички ишлар вазирлигига кириб борган ва қилмишларига иқрор бўлган.\nН.Абдураҳмоновнинг турмуш ўртоғи Зулайҳо эри ҳақиқатдан ҳам полковник И.Содиқов топшириғи асосида наркотик моддалар ноқонуний савдоси билан шуғулланганини тан олди.\n“Қирғизистонга наркотик модда юбориб турган И.Содиқов ҳар гал катта ваъдалар билан Наримонни алдаб келган ва натижада Наримон Содиқовнинг жонига қасд қилишга мажбур бўлди”, - деди Зулайҳо.\nТожикистон Олий суди Н.Абдураҳмоновни Жиноят кодексининг олти моддаси бўйича айбдор топиб, унга бир умрлик қамоқ жазоси тайинлади.\nЭслатиш жоиз, шу кунгача Тожикистонда 13 кишига нисбатан бир умрлик қамоқ жазоси ҳукми чиқарилган.


Баткен вилоятида зилзила: қурбонлар ва вайронагарчиликлар йўқ | ҚИРҒИЗИСТОН ЯНГИЛИКЛАРИ\nБаткен вилоятида зилзила: қурбонлар ва вайронагарчиликлар йўқ\nЕр силкинишлар 20 июл тунги соат 1:35да Рихтер шкаласи бўйича 6,2 балл қаттиқликда рўй берган. Зилзила ўчоғи Қадамжой районининг Совет қишлоғи бўлган. Маҳаллий ҳукумат вакиллари ва фавқулотда ҳолатлар вазирлигидан олинган маълумотларга кўра, зилзила оқибатида қурбонлар ва вайрон бўлган уйлар йўқ.\nАҚШ геология хизматининг билдиришича, зилзила Қадамжой районида юз берган ва унинг эпицентри 9,2 километр чуқурликда жойлашган бўлган.\nKloop.kgнинг Ўшдаги ва Бишкекдаги мухбирлари ўз шаҳарларида бўлган зилзилани сезганларини тасдиқлашди.\nҚадамжой район ҳокими муовини Жанибек Исаков Kloop.kg журналистлари билан ер силкинишидан сўнг биринчилардан бўлиб боғланди ва биринчи бўлиб қурбонлар ва вайрон бўлган бинолар йўқлигини билдирди. Унинг сўзларига кўра, зилзиланинг ўчоғидан 20 километр узоқликда яшовчи Қадамжойликлар — «кўчага қочиб чиқишган».\nВилоятнинг энг катта шаҳри бўлмиш Қизил Қия шаҳар маъмурияти мутасаддилари уй жойларга шикаст етмаганини, лекин кўпчилик инсонлар ўз уйларини тарк этиб кўчаларга қочиб чиққанларини билдирдилар.\n«Мен хозир халқнинг ёнида туриб уларни тинчлантиришга ҳаракат қиляпман. Милиция, МЧС, горсвет, водоканал ҳаммаси ишлаяпти», —деди тунда шаҳар мэри Ҳабибулла Халмурзаев.\nУнинг сўзларига кўра, аҳоли ўртасида марадерлик авж олиши мумкин, деган ваҳима кўтарилган.\n«Милиция шаҳар бўйлаб одамларни уй уйларига тарқатяпти», —деди Халмурзаев.\nУнинг сўзларига кўра, Қизил Қиянинг кўп қаватли уйлари яшовчилари зизиладан кўпроқ қўрқиб кетишган.\nШунингдек, баъзи эски уйларнинг шувоқлари кўчиб кетганини хабар қилди Халмурзаев.\nБу ҳақда Kloop.kg таҳририятига ўзини Қизил Қиядан деб таништирган Қанайим Ташполотова ҳам ёзди.\n«Зилзила 40 сонияча давом этди ва унинг оқибатида кўп уйларнинг шувоқлари кўчди ва деворларда ёриқлар пайдо бўлди», —деди у.\nҚадамжойнинг марказида яшовчи зилзилабардошли қурилишлар институти ходими Авазбек Алимбаевич Kloop.kg таҳририятига зилзиланинг 01:35 бошланганини тасдиқлаб СМС йўллади.\n«Фикримча, зилзила тақрибан олти балл бўлди ва бир минут атрофида титраб турди. Афтершок 02:46 тақрибан 3-4 балл қаттиқлигида бўлди. Мендаги маълумотларга кўра, қурбон бўлганлар ва талофотлар йўқ. Бу менинг ҳаётимдаги энг кучли ер титраши бўлди, жуда қўрқиб кетдим», —деб ёзди Қадамжой яшовчиси.\nЯна бир Қадамжойнинг Ақ Турпақ қишлоғи яшовчиси Асилбек Мадалиев зилзиладан сўнг электр энергияси «ярим-бир соатга» ўчирилгани ва қайта тиклангани ҳақида хабар қилди.\n«МЧС билан боғланиб бўлмади»\nЎш шаҳар фавқулотда ҳолатлар вазирлиги тезкор навбатчисига тун бўйи қўнғироқ қилиб тушишнинг имконияти бўлмади, дея хабар қилди Kloop.kg мухбири Айзат Шакиева.\nШунингдек, журналистлар тунда фавқулотда ҳолатлар вазири Болотбек Борбиевга ҳам қўнғироқ қилиб боғлана олмадилар.\nФавқулотда ҳолатлар вазирлиги зилзиладан олти соат вақт ўтиб ҳодиса юзасидан расмий муносабатини билдирди.\nАҚШ геология хизматига кўра, Баткен вилоятидаги ер титраши ер юзида охирги ҳафта ичида рўй берган энг қаттиқ зилзила бўлди.\nХорижлик мутахассислар сўзларига кўра, зилзила магнитураси Рихтер шкаласи бўйича 6,2 баллни ташкил қилиб, чуқурлиги 9,2 километрда бўлган.\nЗилзиланинг аниқ географик параметрлари — 40.130°N, 71.435°E.\n«Фергана.ру» нашрининг хабар қилишича, тунда Ўзбекистон пойтахти яшовчилари орасида ҳам ваҳима кўтарилган.\nBBC радиосининг ўзбек хизмати Ўзбекистон фавқулотда ҳолатлар вазирлигига таяниб хабар қилишича, сешанба куни соат 01.35да содир бўлган зилзилада Фарғона водийсида 13 киши ҳалок бўлган.\n«Зилзила оқибатида Фарғона вилоятининг Риштон, Бағдод ва Ўзбекистон туманларида айрим эски уй-жойларга шикаст етган. Бунинг оқибатида 13 нафар фуқаро ҳалок бўлган, жароҳат олганлардан 86 нафарига биринчи тиббий ёрдам кўрсатилиб, уларнинг 35 нафари шифохоналарга ётқизилган», —дея вазирлик маълумотидан иқтибос келтиради радио.\nАввалги мақолаГазпром: 24 июлгача бензин олиб келинади\nНавбатдаги мақолаKLOOP.KGнинг онлайн радиоянгиликларини тингланг!


00:50 / 21.01.2017\nОзарбайжонда 1990 йил 20 январь фожиаси қурбонлари ёд этилди. Эрта тонгдан ўн минглаб одамлар Бокудаги Шаҳидлар хиёбонига Озарбайжоннинг ҳудудий яхлитлиги ва озодлиги учун ўз ҳаётини берган фуқароларнинг хотираларини ёд этгани кела бошладилар.\nМамлакат президенти Илҳом Алиев "Мангу олов" ёдгорлигига гулчамбар қўйиб, ўша машъум воқеалар қурбонлари хотираларини ёд этди.\nБокуга 1990 йил 20 январда совет армияси қўшинларининг Арманистоннинг тажовузкор ҳаракатлари ва унинг Озарбайжонга ҳудудий эътирозларига қарши норозиликларни бостириш учун киритилиши фожиага олиб келган. Ўшанда 130 дан кўпроқ одам ҳалок бўлганди.\n1990 йил 20 январь замонавий Озарбайжон тарихига қаҳрамонлик саҳифаси бўлиб кирган.\nҚонли воқеалардан 27 йил ўтгач ҳам Озарбайжон халқи ўша кунни унутолмаяпти ва бу фожиа айбдорларига ўз нафратини билдириб келмоқда.\nОзарбайжонда 20 январь фожиаси ҳар йили Умумхалқ қайғу куни сифатида нишонланади.\nОзарбайжон фожиа Боку


1.Ижтимоий муҳофазага муҳтож, иш топишда қийналаётган шахсларни ишга жойлаштириш учун иш ўринлари банд қилиб қўйиладиган корхоналар, муассасалар ва ташкилотлар рўйхати 1-иловага мувофиқ тасдиқлансин.\n2.Корхоналар, муассасалар ва ташкилотларда ходимларнинг ўртача сонидан келиб чиққан ҳолда 161 иш ўрин,шу жумладан:\n- ёлғиз ота, ёлғиз она ва 14 ёшгача бўлган ногирон болалари бор кўп болали ота-оналар учун 13,0 фоиз (21 киши);\n- таълим муассасаларини тугатган ёшлар учун 68.3 фоиз (110 киши);\n- муддатли ҳарбий хизматдан бўшатилган шахслар учун 3,7 фоиз (6 киши);\n- ногиронлар учун 1,24 фоиз (2 киши);\n-бандликка кўмаклашиш марказида иш қидирувчи сифатида ҳисобда турган пенсия ёшига яқинлашиб қолган шахслар учун 3,1 фоиз (5 киши);\n- жазони ўташ муассасаларидан бўшатилган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун 8,0 фоиз (13 киши) ;\n-ижтимомй мухофазага мухтож шахсларни “Одам савдоси” жабрдийдалари учун 1,24 фоиз (2 киши) микдорида иш ўринлари захираси белгилансин;\n-ижтимоий мухофазага мухтож шахсларни бошка тоифалари учун 1,24 фоизи (2 киши) микдорида иш ўринлари захираси белгилансин.\n-ёлғиз ота, ёлғиз она ва 14 ёшгача бўлган ногирон болалари бор кўп болали ота-оналар учун-болаларни тарбиялаш ва меҳнат мажбуриятлари бўйича вазифаларни уйғунлаштириш имконини берадиган, ўзгарувчан иш жадвалига эга бўлган иш ўринлари;\n-ногиронлар учун – меҳнат шароитлари бўйича аттестациядан ўтказилган ҳамда ходимга иш жараёнлари тўсқинликсиз бажариш имконини (соғлигининг аҳволи ва меҳнат фаолиятига нисбатан белгиланган зид кўрсаткичлар ҳисобга олинган ҳолда) берадиган иш ўринлари;\n-бандликка кўмаклашиш ва аҳолини ижтимоий муҳофаза қилиш туман марказида иш қидирувчи сифатида ҳисобда турган пенсия ёшига яқинлашиб қолган шахслар учун – махсус малакани талаб қилмайдиган иш ўринлари;\n7. Бандликка кўмаклашиш марказига (Я.Акманова) бир ҳафта муддатда мазкур қарорни 1-иловада кўрсатилган ташкилот раҳбарлари эътиборига етказсин.\n8. Ушбу қарор қабул қилиниши билан туман ҳокимининг 2016 йил 15 ноябрдаги 3443-сонли қарори ўз кучини йўқотган деб ҳисоблансин.\n9. Ушбу қарор «Шовот истикболи» газетасида эълон қилинсин.\n1 1.\tИжтимоий муҳофазага муҳтож, иш топишда қийналаётган шахсларни ишга жойлаштириш учун иш ўринлари банд қилиб қўйиладиган корхоналар, муассасалар ва ташкилотлар рўйхати 1-иловага мувофиқ тасдиқлансин Ишсиз фуқароларни бўш иш ўринлари билан таништириш Мунтазам Туман бандликка кўмаклашиш маркази ҳамда тумандаги идора, ташкилот ва корхоналар раҳбарлари\n2 2.\tКорхоналар, муассасалар ва ташкилотларда ходимларнинг ўртача сонидан келиб чиққан ҳолда 161 иш ўрин,шу жумладан: - ёлғиз ота, ёлғиз она ва 14 ёшгача бўлган ногирон болалари бор кўп болали ота-оналар учун 13,0 фоиз (21 киши); -\tтаълим муассасаларини тугатган ёшлар учун 68.3 фоиз (110 киши); -\tмуддатли ҳарбий хизматдан бўшатилган шахслар учун 3,7 фоиз (6 киши); -\tногиронлар учун 1,24 фоиз (2 киши); -\tбандликка кўмаклашиш марказида иш қидирувчи сифатида ҳисобда турган пенсия ёшига яқинлашиб қолган шахслар учун 3,1 фоиз (5 киши); - жазони ўташ муассасаларидан бўшатилган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун 8,0 фоиз (13 киши) ; -ижтимомй мухофазага мухтож шахсларни “Одам савдоси” жабрдийдалари учун 1,24 фоиз (2 киши) микдорида иш ўринлари захираси белгилансин; -ижтимоий мухофазага мухтож шахсларни бошка тоифалари учун 1,24 фоизи (2 киши) микдорида иш ўринлари захираси белгилансин. Идора, ташкилот ва корхоналарда қўшимча иш ўринлари заҳираси яратилади. Мунтазам Туман банд\n3 3. Ушбу тоифа шахслар учун иш ўринлари ходимлар томонидан ўзларининг меҳнат мажбуриятларини тўсиқларсиз бажаришини таъминлайдиган санитария-гигиена нормалари ва меҳнат шароитларига мувофиқ бўлиши таъминлансин. Шу жумладан: -\tёлғиз ота, ёлғиз она ва 14 ёшгача бўлган ногирон болалари бор кўп болали ота-оналар учун-болаларни тарбиялаш ва меҳнат мажбуриятлари бўйича вазифаларни уйғунлаштириш имконини берадиган, ўзгарувчан иш жадвалига эга бўлган иш ўринлари; -\tтаълим муассасаларини тугатган ёшлар учун – уларнинг касб бўйича тайёргарлигига мувофиқ бўлган иш ўринлари; -\tмуддатли ҳарбий хизматдан бўшатилган шахслар учун – уларнинг касб бўйича тайёргарлигига мувофиқ бўлган иш ўринлари; -\tногиронлар учун – меҳнат шароитлари бўйича аттестациядан ўтказилган ҳамда ходимга иш жараёнлари тўсқинликсиз бажариш имконини (соғлигининг аҳволи ва меҳнат фаолиятига нисбатан белгиланган зид кўрсаткичлар ҳисобга олинган ҳолда) берадиган иш ўринлари; -\tбандликка кўмаклашиш ва аҳолини ижтимоий муҳофаза қилиш туман марказида иш қидирувчи сифатида ҳисобда турган пенсия ёшига яқинлашиб қолган шахслар учун – махсус малакани талаб қилмайдиган иш ўринлари; - жазони ўташ муассасаларидан бўшатилган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун –уларнинг касб бўйича тайёргарлиги ҳисобга олинган ҳолдаги иш ўринлари, муайян касб-ҳунарга, эга бўлмаган шахслар учун эса – махсус малакани талаб қилмайдиган иш ўринлари ташкил қилинсин. Махсус малакага эга бўлмаган ишсиз фуқароларни бандлиги таъминланади Мунтазам Туман бандликка кўмаклашиш маркази ҳамда тумандаги идора, ташкилот ва корхоналар раҳбарлари\n4 4. Корхоналар, муассасалар ва ташкилотларда ижтимоий муҳофазага муҳтож, иш топишда қийналаётган шахсларни ишга жойлаштириш учун банд қилиб қўйиладиган касб ва лавозимлар 2-иловага мувофиқ тасдиқлансин. Корхоналар, муассасалар ва ташкилотларда ижтимоий муҳофазага муҳтож, иш топишда қийналаётган шахсларни ишга жойлаштириш учун банд қилиб қўйиладиган касб ва лавозимлар яратилади Мунтазам Туман бандликка кўмаклашиш маркази ҳамда тумандаги идора, ташкилот ва корхоналар раҳбарлари\n5 5. Корхоналар, муассасалар ва ташкилотлар раҳбарлари Ўзбекистон Республикаси Вазирлар Маҳкамасининг 2008 йил 20 августдаги 186-сон қарори билан тасдиқланган “Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисида”ги низомга мувофиқ ижтимоий муҳофазага муҳтож ва иш топишда қийналаётган шахслар учун кўрсатилган иш ўринлари ташкил этилишини таъминласин. Ижтимоий муҳофазага муҳтож ва иш топишда қийналаётган шахслар учун иш ўринлари ташкил этилади Мунтазам Туман бандликка кўмаклашиш маркази ҳамда тумандаги идора, ташкилот ва корхоналар раҳбарлари\n6 6. Ушбу қарорни бажармаган корхона ва ташкилотларнинг мансабдор шахсларига Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисидаги Низомнинг 15-бандига мувофиқ жарима куллансин. Ушбу қарорни бажармаган корхона ва ташкилотларнинг мансабдор шахслари интизомий жавобгарлик масаласи кўриб чиқилади Мунтазам Туман бандликка кўмаклашиш маркази ҳамда тумандаги идора, ташкилот ва корхоналар раҳбарлари


Сергей Симоненко “Бунёдкор” устидан ФИФАга даъво аризасини берди - Anhor\nAnhor Все посты Сергей Симоненко “Бунёдкор” устидан ФИФАга даъво аризасини берди\nСергей Симоненко “Бунёдкор” устидан ФИФАга даъво аризасини берди\n2014 йил январь ойида “Бунёдкор” билан шартнома тузиб, жамоа таркибида 14 та расмий ўйинда, шу жумладан Осиё чемпионлар лигасининг 7 та учрашувида қатнашган “Бунёдкор” клуби ва Украина терма жамоасининг собиқ ҳимоячиси Сергей Симоненко ФИФАга даъво аризаси билан чиқди, дея хабар беради “Sport.ua”.\nМиржалол Қосимов жамоа мураббийси лавозимидан кетганидан сўнг, янги мураббий С.И.Лушчан жамоа таркибида С.Симоненкони кўришни истамагани ушбу даъво аризасининг берилишига сабабчи бўлган. Натижада, футболчига беш ойлик маоши ва шартномада белгиланган йўл пуллари тўланмаган.\nЭнди ушбу масала билан ФИФА шуғулланади, дея қайд этади нашр.\nЭслатиб ўтамиз, М.Қосимов бошчилигидаги жамоа (Симоненко иштирокида) Ўзбекистон Суперкубогини қўлга киритган эди. Жорий мавсумда эса жамоа 4-ўринга тушиб, мамлакат Суперкубоги финалида мағлубиятга учради.\nМДҲ мамлакатларининг ҳамкорлигига халақит бераётган омиллар ҳақида...


"Андижон" қилган ишни биз қила олмаймизми?" - "Қўқон-1912" футболчиси Ашурматов қандай мотивация бергани, 18 йиллик қора анъананинг бузилиши ва "Пахтакор"га урилган 4 та гол ҳақида\n2 октябрь, 2021, 16:25\nТеглар:Сардор Азимов | Андижон | Пахтакор | Суперлига | Қўқон-1912\nСардор Азимов "Пахтакор" дарвозасига ўйиндаги охирги голни урди.\n“Қўқон-1912” жамоаси учун 21-турдаги ўйин унутилмас бўлиб қолди. Сабаби, Бахтиёр Ашурматов шогирдлари амалдаги чемпион – “Пахтакор”га қарши майдонга тушди. Учрашувдан аввал, ҳеч ким майдон эгаларининг тўртта гол уришини кутмаганди. Лекин “Қўқон-1912” футболчилари бу ишни амалда уддалай олишларини исботлади. “Пахтакор” эса “Андижон”дан кейин иккинчи мағлубиятини Қўқонда қабул қилиб олди.\nМезбонларнинг андижонлик футболчиси Сардор Азимов “Пахтакор” билан ўйинда захирадан майдонга тушиб жамоасининг тўртинчи голини урди ва ўйинга нуқта қўйди. Ушбу футболчи Sports.uzга ўйин ҳақидаги фикрлари билан ўртоқлашар экан, аввало учрашув тўғрисидаги таассуротлари ҳақида гапирди.\n- Ўйиндан олдин бош мураббийимиз – Бахтиёр ака Ашурматов бизга жамоамиз 18 йилдан бери “Пахтакор”ни ютмаётганини, энди тарихни янгилаш вақти келди, бу қора анъанага барҳам беришимиз зарур, деб бизни руҳлантирди. Масалан, “Металлург”ни ҳам анчадан бери юта олмаётгандик. Бу сафар Бекободда ғалаба қозондик. Энди “Пахтакор”га навбат келганини айтган ҳолда мураббий бизга катта мотивация берди. Жамоа яхши руҳланиб майдонга тушди ва илк дақиқаларданоқ ғалаба иштиёқида ўйнай бошладик.\nБу оддий ғалаба эмас. Чунки рақиб амалдаги чемпион ва биринчи ўринда бораётган “Пахтакор” эди. Қолаверса, Азимов юқорида айтганидек, қўқонликлар 18 йилдан бери бу жамоа устидан ғалаба қозона олмаётганди. Ўйиннинг ҳарорати ҳам баланд бўлди. Айниқса, “Пахтакор” 2:0 ни 2:2 га айлантирганидан кейин кўпчилик энди меҳмонлар ғалабани илиб кетишини тахмин қилаётганди. Бироқ “Қўқон-1912” яна ўйинга қайта олди. Бу жамоанинг кучли характер ва иродасидан дарак. Бу хусусида Азимов шундай деди:\n- Тўғрисини айтсам, иккинчи голни ўтказиб юборишимизда мендан ҳам бироз хатолик ўтди ва бунда ўзимни айбдор ҳис қилдим. Натижада хатони тўғрилашим шартлигини тушуниб тургандим. Худога шукрки, Бамба гол урганидан кейин янада руҳланиб кетдик. Учинчи голнинг ортидан тўртинчисини ҳам урдик. “Пахтакор” эса ўз дарвозасидан учинчи голни ўтказгач, руҳан синиб қолди. Ҳар ҳолда мен шунақа деб ўйлайман.\nСардор ўйинни асосий таркибда бошлагани йўқ. Бош мураббий уни иккинчи бўлимда ўйинни кучайтириш учун туширди ва топқирлиги иш берди. Футболчи мураббийнинг ишончини қозониб тўртинчи голга муаллифлик қилди...\n- Ўтган йили Тошкентда “Пахтакор”га 1:2 ҳисобида мағлубиятга учрагандик. Эсимда, ўша учрашувда мен жуда қулай имкониятдан фойдалана олмагандим. Бирга-бир вазиятдан гол ура олмай қолганман. Ўшанда зўр имкониятдан гол ура олмаганим ўзимга ёмон таъсир қилганди. Бу сафар эса захирадан майдонга тушаётганимда ўша қулай имкониятдан фойдалана олмаганим учун бугунги ўйинда бунинг аламини оламан, деган ниятим бор эди. “Пахтакор” дарвозасига гол ургач, ўтган йилги хатомни тўғриладим, деб ўйлайман, - дейди Сардор.\nТан олиш керак, қўқонликлар кеча зўр ўйин кўрсатишди. Бу биз билган олдинги “Қўқон-1912” эмасди. Футболчиларнинг кўзи ёниб турди. Ўйини ҳам яхши чиқди. Мана, ўйнаса бўлар экан-а? Қизиқ, жамоа нега ҳар бир учрашувни шундай ўтказмайди? Бу саволга Азимов ўз муносабатини билдирди.\n- Ўзимиз ҳам бундай натижани кутмагандик. Менимча, ҳаммада ҳам шунақа бўлса керак. Яъни, ҳар бир жамоа чемпионга қарши икки баробар кўпроқ куч билан ўйнайди. Бизда ҳам худди шундай бўлди. “Пахтакор”га қарши энг яхши ўйинимизни кўрсатиш иштиёқимиз кучли эди. Барибир чемпионни таслим қилиш бошқача бўларкан. Бахтиёр ака Ашурматов учрашувдан аввал “Андижон” қилган ишни биз қила олмаймизми, энди бизни навбатимиз келди деди. Чиндан ҳам энди бизнинг навбатимиз келган экан, “Пахтакор”ни ютдик. Учрашувдан кейинги таассуротларимиз ҳам юқори даражада бўлди. Мураббийлар ҳам хурсанд эди. Мухлисларимиз олдида юзимиз ёруғ бўлди. “Пахтакор”ни мағлубиятга учратиш орқали ҳаммага ишонч бағишлаганимизни мураббийимиз айтиб ўтди.\nДарвоқе, “Пахтакор”нинг кўрсатган ўйини ҳам таҳлил қилиняпти. Жамоа нега бундай ўйнагани, нима учун ўз дарвозасидан тўртта гол ўтказиб юборгани ҳайрон қолдиряпти. Ёки “Пахтакор” суст ўйнадими?\n- “Пахтакор” бизга қарши кучсиз ўйнади, демаган бўлардим. Бу ҳар бир жамоада учраб турадиган ҳолат. Ҳар доим ҳам бир текис кетавермайди. “Пахтакор”да йўқотадиган ҳеч нима йўқ, таъқибчиларидан анча илгарилаб кетган. Бизнинг олдимизга эса кучли бешталикка кириш вазифаси қўйилганди. Шунинг учун қаттиқ ҳаракат қиляпмиз. Бу борадаги рақобат ҳам кучли. Чунки олдимиздаги рақиблар ҳам жиддий курашишяпти. Ҳар бир йўқотилган очко бизга қимматга тушяпти. Лекин жамоамиз учун орқага йўл йўқ. Рақиб ким бўлишидан қатъий назар очколаримизни жамғаришимиз керак. “Пахтакор” бизга қарши бўшашгани йўқ. Уларда профессионаллар йиғилган. Футболчилари ҳар доим кучлилигини кўрсатишга ҳаракат қилади. Шу боис икки йилдан бери чемпион бўлиб келяпти. Яна қайтараман, рақиб суст ўйнади деб ўйламайман. Биз кейинги учрашувни “Сўғдиёна”га қарши ўтказамиз. Бизда осон ўйиннинг ўзи қолгани йўқ. Ҳар бири жуда қийин кечади. Кейинги турларда “Локомотив”, АГМК каби жамоаларга қарши ўйнаймиз. Кўриб турганингиздек, асосий рақобатчиларимизга қарши майдонга тушамиз, - дея фикрини якунлади Азимов.


КИТОБ ТУМАНИДА ЯНА УЧТА-МАКТАБГАЧА ТАЪЛИM ТАШКИЛОТИ ИШ БОШЛАДИ » Фаровон юрт\nКИТОБ ТУМАНИДА ЯНА УЧТА-МАКТАБГАЧА ТАЪЛИM ТАШКИЛОТИ ИШ БОШЛАДИ\nЎзбекистон Республикаси Президентининг 2020 йил 30 январдаги "Мактабгача таълим соҳасида давлат-хусусий шерикликни янада ривожлантириш чора-тадбирлари тўғрисида"ги қарори таълим ташкилотлари тармоғини янада кенгайтириш ҳамда болаларнинг мактабгача таълим билан кенгроқ қамраб олиш имконини берди.\nШуни алоҳида таъкидлаш керакки, Китоб туманидаги янгидан қурилиб ишга туширилаётган мактабгача таълим ташкилотлари сони кўпаймоқда. Яқинда туманда яна 3 та мактабгача таълим ташкилоти фойдаланишга топширилди.\nТуман мактабгача таълим бўлими мудири Абдиқаҳҳор Рахимовнинг таъкидлашича, бугунги кунда 26 та давлат, 5 та нодавлат, 6 та давлат хусусий шерикчилик асосидаги, 58 та оилавий мактабгача таълим ташкилотлари фаолият кўрсатмоқда. Уларда бугунги кунда 370 нафар педагог ходимлар фаолият кўрсатиб, 72 нафари олий, 264 нафари ўрта-махсус маълумотли кадрларни ташкил этади. 16 та давлат мактабгача таълим ташкилотлари капитал реконструкция қилиниб, мукаммал ҳамда жорий таъмирланди. Айни пайтда 23481 нафар болалар мактабгача таълим ташкилотларига қамраб олинган.\n-Маҳалламизда 2670 нафардан ортиқ аҳоли истиқомат қилиб, 327 оилага бириккан,-дейди Янги Чармгар даҳасидаги "Истиқбол" маҳалла фуқаролар йиғини раиси Фурқат Қўчқоров.-Давлат хусусий шерикчилик ва намунали лойиҳа асосида қурилган мактабгача таълим ташкилоти маҳалламиз кўркига кўрк қўшди. Янги уйларга кўчиб келаётган аҳоли фарзандлари учун мактабгача таълим ташкилоти сони яна биттага кўпайди. Тадбиркор Сабоҳат Нормуродова томонидан маҳаллага барча қулайликларга эга бўлган уч қаватли 100 ўринли мактабгача таълим ташкилоти қурилганлиги нафақат бизни, қолаверса маҳалла аҳлини ҳам қувонтирди.\nСабоҳат Нормуродованинг таъкидлашича, бир неча йил тизимда фаолият кўрсатиб, замонавий боғча қуриш истаги пайдо бўлганида оила-аъзолари уни қўллаб-қувватлади. Боғча очилишида иштирок этган туман ҳокими Алишер Зокиров тадбиркор Сабоҳат Нормуродовага ўз миннатдорчилигини билдирди.\nКейинги манзил "Шарқ юлдузи" маҳалла фуқаролар йиғини бўлди. Рус қишлоғидаги 20-давлат мактабгача таълим ташкилотининг очилишига бағишланган тадбирда қишлоқ оқсоқоллари, маҳалла фаоллари ва ота-оналар ташриф буюришди. Ёқимли шўх мусиқа садолари остида боғча дарвозаси олдидаги лента кесилиб, барчани ичкарига чорлади. Сўз олган туман ҳокими қурувчи ва ташкилотчиларга ўз миннатдорчилигини билдирди.\n-Мактабгача таълим ташкилотимиз 180 ўринли бўлиб, 6 та гурухдан иборат,-дейди мудира Юлдуз Ачилова. -35 нафар малакали ходимлар фаолият кўрсатаяпти. Боғчада барча қулайликлар яратилган. Бунинг учун ташкилотчиларга миннатдорчилик билдирамиз. "Панжи" маҳалла фуқаролар йиғинида 5068 нафар аҳоли истиқомат қилади. Ҳудудда 1365 та оила бўлиб, 918 та хўжаликка бириккан. Маҳаллада ўзининг обрў-эътибрига эга бўлган оилалар сони анчагина. Шулардан бири Хуррам бобо Шеров ва Мавлуда ая Ҳамроевалар оиласи. Ушбу оила томонидан ишга туширилган "Ширинтой" мактабгача таълим ташкилоти тумандаги 100-боғча деб рўйхатга олинди.\n-Мавлуда ая бир неча йил ўқитувчилик қилиб, кўпларга устозлик қилганлар,-дейди хотин-қизлар ва ижтимоий-маънавий масалалар бўйича маҳалла раисининг ўринбосари Раъно Очилова. -Хуррам ота ва Мавлуда аялар оилавий боғча асосчиси бўлиб, келини Лутфия Кенжаева раҳбарлик қилади. "Ширинтой"нинг ишга туширилиши қишлоғимизда катта байрам бўлди. Жорий йил охиригача янгидан 40 та оилавий, 4 та нодавлат ҳамда давлат хусусий шерикчилик асосидаги мактабгача таълим ташкилотлари ташкил этилиб, қўшимча 1250 нафар болалар қамраб олинади. Шунингдек, йил охирига қадар "Оқсув" маҳалласида 1 та 120 ўринли, "Сарой"да 1 та 210 ўринли болалар боғчалари янгидан қурилади. Ҳамид Олимжон маҳалласидаги 4-сонли мактабгача таълим ташкилоти давлат дастури асосида капитал реконструкция қилиниб, қўшимча 480 нафар болалар қамраб олинади. Мақсад-ўсиб келаётган ёш авлодни ҳар томонлама тарбиялаш, уларнинг дунёқарашини шакллатириш. Жамиятимизга зукко, билимли фарзандлар тарбиялаш. Зеро, Давлатимиз раҳбарининг мақсад-муддаолари ҳам шу.\nAdmin. Жойлаштирган санаси: 1-04-2021, 01:53\nАсосий сахифа » Тадбирлар » КИТОБ ТУМАНИДА ЯНА УЧТА-МАКТАБГАЧА ТАЪЛИM ТАШКИЛОТИ ИШ БОШЛАДИ


Йўл ҳаракати хавфсизлиги бошқармаси «жарима» тўламайдими?\n11:53 / 01.07.2020\nАгар фуқарога ЙҲХБ ходими томонидан жарима қўлланса ва бу жариманинг ноқонуний экани аниқланса, уни қайтариб олишнинг имкони борми? Албатта бор, аммо Самарқанд вилоятининг Оқдарё туманида яшовчи, фуқаро Нормурод Жўраевнинг мурожаати, унинг бошдан кечирганлари бунинг аксини кўрсатмоқда. Н.Жўраев судда ютиб чиқиб ҳам ўзи кўрган зарарни ҳали қайтара олган эмас.\nФото: Fotolia / rosasto\nИшониш қийин, бироқ ЙҲХБ ходимининг хатоси билан ноҳақ жаримага тортилган Н.Жўраевнинг ўз ҳуқуқларини тиклаш учун ҳаракат бошлаганига икки йилдан ошгани бор гап.\nВоқеа тарихи аслида 2018 йил 17 май кунидан бошланади. Ўша куни у бошқариб келаётган «Матиз» русумли автомашинани Оқдарё тумани Лойиш шаҳарчасига киришда вилоят ИИБ йўл ҳаракати бошқармаси ходими тўхтатади.\nУ ҳайдовчига «Йўл ҳаракати қоидаси»нинг 194 ва 56-бандларида кўрсатилган талабларни бузиб, сидирға чизиғи устида ҳаракатлангани учун маъмурий баённома расмийлаштиради. Оқдарё тумани ИИБ ЙҲХБ унга нисбатан МЖтК 128-моддасига асосан 86 минг 120 сўм маъмурий жарима солиш тўғрисида қарор чиқарган.\nШунга асосан ҳайдовчи жарима тўлашга мажбур бўлади. Н.Жўраев бу ҳолатдан норози бўлиб, Оқдарё тумани маъмурий судига ариза билан мурожаат қилади. Суд қарорида ЙҲХБ инспектори томонидан ҳайдовчига асоссиз равишда жарима қўлланган деб топилиб, фуқаронинг шикояти тўлиқ қаноатлантирилади ва шу билан юқорида келтирилган жарима тайинлаш ҳақидаги қарори бекор қилинади.\nУмуман, мазкур иш бошиданоқ Н.Жўраев унга тузилган маъмурий баённома юзасидан ўз ҳуқуқларини талаб қилиб келади. У тегишли маъмурий баённомага эътирозларини ёзмоқчи бўлган, бироқ унга бундай имконият берилмаган.\nАммо суд қароридан кейин ҳам барибир жарима қайтарилмагач, Н.Жўраев ИИБ ЙҲХБ раҳбарияти ва бошқарма ходимининг ноқонуний хатти-ҳаракатлари натижасида у ҳақиқат излаб идорама-идора югуришга мажбур бўлганлиги, фуқаролик ҳақ-ҳуқуқларини оёқ ости қилишлари оқибатида жуда катта маънавий зарар етгани, асаблари сурункали равишда бузилиб, соғлиғини йўқотгани учун фуқаролик судига даъво ариза киритиб, моддий ва маънавий зарарни ундиришни сўрайди.\n2019 йил 21 октябрда фуқаролик ишлари бўйича Самарқанд шаҳар судида бўлиб ўтган суд мажлисида ҳам Н.Жўраев ҳақ бўлиб чиқади. Суд жавобгар — Самарқанд вилоят ИИБ ЙҲХБ томонидан фуқаро фойдасига 3 миллион сўм маънавий зарар, ҳамда олдиндан тўланган 831 190 сўм давлат божини ундириш тўғрисида ҳал қилув қарори чиқаради. Аммо бу билан ҳам иш тугамайди.\nНавбатдаги суд 2020 йил 27 февралда бўлиб ўтади. Фуқаролик ишлари бўйича Самарқанд вилоят судининг кассация инстанцияси ажримида юқоридаги суд қарори қисман ўзгартирилиб, Нормурод Жўраевга ундирилиши лозим бўлган 3 миллион сўм маънавий зарар 1,5 миллион сўмга камайтирилади. Давлат божи, бошқа харажатлар билан Нормурод Жўраев фойдасига жами 2 210 500 сўм ундириш тўғрисида ажрим чиқарилади.\nНиҳоят, ана шу ажрим эълон қилинганига ҳам тўрт ойдан ошди. Аммо ҳамон фуқаро бир инспекторнинг нотўғри баённома тузгани оқибатида етказилган зарарни ундира олмаган. Бошқача айтганда, Самарқанд вилоят ИИБ ЙҲХ бошқармаси қилган хатоси учун «жарима»ни тўламаган.\nДарвоқе, суд органларининг юқоридаги қарорлари, фуқаронинг ўз ҳақ-ҳуқуқи учун кураши ва ютиб чиққани вилоятдаги расмий оммавий ахборот воситаларида эълон қилинган (ҳайдовчининг исми шартли равишда «Анвар» деб ўзгартирилган ҳолда) ва блогерлар томонидан эътироф этилиб, олқишланган ҳам эди.\nЖумладан, ҳуқуқшунос блогер Хушнуд Худойбердиев айни ҳолат юзасидан қуйидаги изоҳни қолдирган:\n«P.S.: Баракалла Анвар! Баракалла, одил суд. Мана шунақа ўз ҳаққини талаб қиладиган фуқароларимиз ёрдами билан, ўз касбининг «к» ҳарфини ҳам билмайдиган, қонун-қоидаларни тушунмайдиган лаёқатсиз ходимларнинг эсини киритиб қўйиш мумкин. Лекин энг асосийси, фуқарога тўланадиган маънавий зарар давлат бюджетидан эмас, регресс тартибида ўша нотўғри баённома тузган ходимнинг чўнтагидан қопланиши керак. Шунда янада самарали бўлади».\nАлбатта, фуқаронинг ўз-ҳуқуқларини талаб этиши эътирофга лойиқ. Аммо кўпчилик суднинг якуний ажримидан сўнг ҳам бугунгача фуқаро ҳуқуқи тикланмай қолиб кетганидан бехабар бўлса керак.\nФуқаро Нормурод Жўраев бизга мурожаатини қуйидаги саволлар билан якунламоқда:\n«Тасаввур қилиб кўринг, агар хатони ҳайдовчи қилган бўлса ва у шунча вақт давомида жаримани тўламаган бўлса қай аҳволга тушарди? Нега ҳайдовчи ҳақли равишда жаримага тортилса, уни тезкор равишда тўлашга мажбур қиладиган механизмлар бор-у (масалан жарима майдончаси учун кунлик тўловнинг ўзи кун сайин ошиб боради) аммо ЙҲХ бошқармасининг ўзи истаганча вақт ўтказиб тўламасдан келиши мумкин?»\nНормурод Жўраев агар ЙҲХБ ходимлари ҳайдовчига нотўғри жарима қўллашса зарарни ундиришнинг имкони фақат назарий жиҳатдан борлиги, амалда эса қийин эканини айтмоқда.\nСуд ҳужжатлари ижроси учун масъул бўлган Бош прокуратура ҳузуридаги Мажбурий ижро бюроси «қарға қарғанинг кўзини чўқимайди» деган нақлдан йироқ бўлгани ҳолда ўз вазифаларини Нормурод Жўраевнинг ҳуқуқ ва манфаатлари йўлида ҳам тўла адо этади, деб умид билдириб қоламиз.\nАнвар Мустафоқулов, Kun.uz мухбири\n16:20 / 21.10.2020\nЙўл ҳаракати қоидасини 16 марта бузган фуқародан 7 млн сўм жарима ундирилди\nЭкология инспекторига тўсқинлик қилганлик учун жарима жорий этилади\n11:11 / 29.09.2020\nЙўл ҳаракати қоидаларини 17 марта бузган шахс 10 млн сўмдан ортиқ жарима тўлади


2021 йил 23 сентябрь куни Марказий сайлов комиссиясининг навбатдаги йиғилиши бўлиб ўтди. Мажлисни Комиссия Раиси З.Низамходжаев олиб борди.\nМажлис кун тартибидан Ўзбекистон Республикаси Президенти сайловига доир сайлов бюллетенининг шаклини ва матнини тасдиқлаш, Ўзбекистон Президенти сайловида хорижий давлатлар ва халқаро ташкилотлардан қатнашадиган кузатувчиларни аккредитация қилиш ҳамда Оммавий ахборот воситалари вакилларини аккредитациядан ўтказиш масалалари жой олди.\nКомиссия аъзолари дастлаб Ўзбекистон Республикаси Президенти сайловига доир сайлов бюллетенининг шаклини ва матнини тасдиқлаш тўғрисидаги масалани кўриб чиқишди.\nҚайд этилганидек, шу кунга қадар 6 нафар хорижий мамлакатлардан ва ДИИҲБ ЕХҲТдан 40 нафар халқаро кузатувчи рўйхатдан ўтказилган.\nМажлисда Ўзбекистон Республикаси Президенти сайловида халқаро ташкилотлардан қатнашадиган кузатувчиларни аккредитация қилиш тўғрисидаги МСК қарорига мувофиқ Мустақил давлатлар ҳамдўстлиги (7), Мустақил давлатлар ҳамдўстлиги Парламентлараро Ассамблеяси (25), Иқтисодий ҳамкорлик ташкилоти (1), шунингдек Озарбайжон Республикаси (2), Беларусь Республикаси (2), Қозоғистон Республикаси (3), Латвия (1), Миср (5), Россия Федерацияси (5), Сингапур (3), Туркия (5), Украина (1), Чехия Республикаси (1), Япония (2) ва Қувайт (3) давлатларидан 66 нафар хорижий кузатувчи рўйхатдан ўтказилди. Марказий сайлов комиссияси халқаро кузатувчиларга сайловга тайёргарлик кўриш ва уни ўтказиш даврида ўз фаолиятларини амалга оширишлари учун мандатларни қонунда белгиланган муддатда тақдим этмоқда.\nҚайд этилганидек ўтган вақт давомида Марказий сайлов комиссиясига яна 53 та ОАВ томонидан мурожаат келиб тушган. Мажлисда Оммавий ахборот воситалари вакилларини аккредитациядан ўтказиш тўғрисидаги қарор лойиҳаси бир овоздан мақулланди ва 53 та маҳаллий оммавий ахборот воситасининг жами 167 нафар вакили аккредитациядан ўтказилди. Эндиликда аккредитациядан ўтказилган маҳаллий ва хорижий оммавий ахборот воситалари вакиллари жами 1129 (шундан 48 нафари хорижий) нафарни ташкил этмоқда.\nМажлис давомида Андижон, Навоий ва Сурхондарё сайлов округлари раисларининг сайловга тайёргарлик кўриш бўйича ҳисоботлари тингланди.


Жорий йилнинг 27 октябрь куни республиканинг шимолий туманларига, 28-29 октябрда бутун Ўзбекистон ҳудудига Россиянинг Европа қисми (Москва области)дан Волгабўйи орқали совуқ ҳаво оқимининг кириши кутилмоқда.\nБугун Ўзбекистон ҳудудида об-ҳаво кам булутли ва илиқ бўлади. Кундузи ҳарорат 20-23 даражагача, жанубда 26 даражагача кўтарилади.\nЭртага республика шимолига Россиянинг Европа қисми (Москва области)дан Волгабўйи орқали совуқ антициклон кира бошлайди, деб хабар қилмоқда «Ўзгидромет».\n28 октябрда совуқ ҳаво бутун республика ҳудудига тарқалади, ҳарорат фони 8-10 даража пасаяди. Кўпчилик вилоятларда кундузги ҳаво ҳарорати 10-13 даража атрофида бўлади. Кучсиз, асосан қор кўринишидаги ёғинлар фақат мамлакатнинг тоғли ва баланд тоғли ҳудудларида кузатилиши мумкин.\n29 ва 30 октябрь кунлари тунги ҳаво ҳарорати 0-3 даража илиқ бўлади, айрим жойларда биринчи аёз кузатилади — ҳарорат 1-2 даража совуқ бўлади. 29 октябрда кундузи 10-13 даража илиқ атрофида бўлади, 30 октябрда эса бироз — 13-16 даражагача исийди. Бу кунларнинг ҳарорати октябрь ойи учун хос бўлган меъёрий қийматлардан 7-9 даражага паст бўлади.


11:43 / 17.05.2017\nАмерикалик тиббиёт ходимларининг кўрсатишича, ортиқча вазн оғиз бўшлиғи, жумладан, тишлар касаллиги ривожига туртки беради. Бу борадаги тадқиқот Oral Diseases журналида тақдим этилди, у ҳақда қисқача эса EurekAlert! хабар бермоқда.\nОлимлар тиш шифокорларининг тана массаси нормал ва ортиқча бўлган 160 беморини кузатиб боришди. Тана массаси индекси 23 дан кўп бўлган кишиларда одатий тана массасига эга бўлганлардан фарқли равишда, анча оғирроқ периодонтит ривожланган.\nИндекси 25 дан кўп бўлганлар эса, пародонтитга олти бора кўпроқ чалиниши мумкин экан.\nОлимларнинг таъкидлашича, семизлик афтидан, оғиз бўшлиғидаги яллиғланиш жараёнларига олиб келади.\nМаълумот учун, тана массаси индекси тана массасининг тана узунлиги квадратига (метрда) нисбатан аниқланади.


ЙТҲда ҳайдовчи ЙПҲ инспекторини уриб ўлдиришига бир баҳя қолди — видео - UzNews.uz\nЙТҲда ҳайдовчи ЙПҲ инспекторини уриб ўлдиришига бир баҳя қолди — видео\nТошкент шаҳар ИИББ Олмазор туманида содир бўлган ЙТҲ ҳақида маълумот берди.\nИнтернет тармоғида тарқалган йўл-транспорт ҳодисасининг видеоёзувида Тошкент шаҳар ИИББ ходими уриб юборилгани туширилган. Мазкур факт бўйича Тошкент шаҳар ИИББ изоҳ берди.\nЖорий йил 10 август куни тахминан соат 00.46 да Олмазор туманидаги Сағбон кўчасида 46 ёшли Шерзод Б. Nexia русумли автомобилни (давлат рақами 01 Н 317 VA) бошқариш давомида бошқарувни уддалай олмасдан иккита автмобилга урилди.\nМаълум қилинишича, ЙТҲда иштирок этган Lacetti (давлат рақами 01 А 493 КВ) русумли автомобиль ҳайдовчиси 31 ёшли Дилшодбек И. ўша пайтда ЙҲХБ ходими томонидан тўхтатилган ва у билан суҳбат олиб борилаётган бўлган. Шунингдек, Nexia ҳайдовчиси содир этган ЙТҲда зарар кўрган иккинчи автомобиль – йўл четида турган 29 ёшли Умиджон Ж.га тегишли Matiz русумли автомобиль бўлган.\nҲужжатлар қонуний чора кўрилиши учун Олмазор тумани прокуратурасига етказилди, дейилади хабарда.


Аравонда миллатлараро низонинг олди олинди\nАравон туман маркази.\nЎш вилоятининг Аравон тумани Чекобод қишлоғида ўзбек ва қирғиз миллатига мансуб элликка яқин ёш йигитларнинг оммавий муштлашуви ва бунинг ортидан юзага келиши мумкин бўлган катта миллатлараро тўқнашувнинг олди олингани ҳақида Ўш милицияси 26 март куни хабар берди.\nЎш вилоят ички ишлар бошқармаси бошлиғи Суйунбек Ўмурзаков 26 март куни жамоатчилик вакиллари ва милиция ходимлари билан Ўшдаги миллатлараро вазият муҳокама қилинган йиғинда Аравон туманида ўзбеклар ва қирғизлар ўртасида оммавий муштлашувнинг олди олинганини айтди. Ўмурзаковнинг йиғинда билдиришича, бу каби воқеалар вилоятининг бошқа туманларида ҳам тез –тез содир бўлиб турибди.\nНизонинг олди олинди, лекин...\nЎш вилоят милицияси матбуот котиби Жениш Аширбаев Аравондаги воқеа бундан ўн кун аввал бўлганини айтди:\n-16 мартдан 17 мартга ўтар кечаси Аравон тумани Чекабод қишлоғида 4 нафар 10-синф ўқувчиси машинада заправкага келишган. Шу атрофда юрган бошқа болалар улар билан айтишиб қолган. Муштлашув содир бўлиб, машина минган болалардан иккитаси касалхонага олиб кетилган. Шундан сўнг ҳар икки тарафдан эликка яқин қирғизлар ва ўзбеклар йиғилиб, катта муштлашув бошланиб кетишига бир баҳя қолган. Воқеа жойига зудликда етиб келган милиция ходимлари миллатларо низонинг олдини олиб, ўсмирларни уйларига тарқатиб юборган, -деди Жениш Аширбаев.\nУнинг айтишича, ўша куниёқ милиция муштлашмоқчи бўлганлар билан суҳбат ўтказган. Муштлашувда қатнашган қирғиз ва ўзбек ўсмирлар битта қишлоқда яшашларини, шунинг учун милицияга бир-бирларига нисбатан ариза ёзмасликларини айтганлар. Бироқ муштлашувда қатнашганларга нисбатан маъмурий жазо қўлланилган.\nЖениш Аширбаев айни пайтда номъалум кучлар томонидан интернет воситасида Ўшдаги миллатлараро вазиятни издан чиқариш ҳаракатлари бўлаётганини, милиция бу борада ҳам иш олиб бораётганини таъкидлади:\n-18 мартдан бошлаб фуқароларнинг хусусий электрон почталарига номаълум кимсалар миллий масалани издан чиқаришга қаратилган хатлар тарқата бошлади. Биз бугун шаҳар жамоатчилигини йиғиб, бу борада тушунтириш ишларини ўтказдик. Миллатлараро низо қўзғатишга ҳаракат қилаётганлар ким экани ўрганилаяпти, -деди Жениш Аширбаев.\nАйтиб ўтиш лозимки, 2010 йил воқеларидан сўнг бу каби миллатлараро муштлашувлар тез-тез содир бўлиб турган эди. 2012 йилга келиб вазият барқарорлаша бошлагандай кўринган. Бироқ Жалолобод ва Ўш вилоятларининг қишлоқ ва туманларида сўнгги икки йил ичида икки миллатга мансуб ёшлар ўртасида ўнга яқин оммавий муштлашувлар содир бўлган. Туман раҳбарлари бу муштлашувларга миллатлараро тус бермаслик кераклигини, низолар маиший асосда келиб чиққанини айтиб келадилар.\nҚирғинда жабрланганлар ҳалигача руҳий адаптацияга муҳтож\nЎшлик ҳуқуқ фаоли Иззатулла Рахматуллаев сўнгги бир неча йил ичида содир бўлган бу каби низолар 2010 йилги қирғин таъсири остида содир бўлаяпти, деб ҳисоблайди:\n-Албатта, бу 2010 йил воқеаларининг таъсири. Ҳалигача халқимиз психологик адаптациядан ўтгани йўқ. Жабрланганлар шу кунгача психологик стресс ҳолатидадир. Шунинг учун бирининг гапи иккинчисига тўғри келмасдан, мана шунга ўхшаш маиший низолар тез-тез содир бўлиб турибди, -деди Иззатулла Рахматуллаев.\nҲуқуқ фаоли 2010 йил қирғинидан сўнг аҳолининг жабрланган қисмини руҳий адаптациядан ўтказиш ташаббуси билан чиққан фаоллардан эди. Унинг айтишича, мутахасислар етишмаслиги сабабли бу иш чала қолиб кетган.\n-2010 йилда шу муаммони кўтарган пайтимизда қандайдир ҳаракатлар бўлди. Бироқ мутахасислар йўқлиги сабабли бу иш чала қолиб кетди. Бугунги кунда на ҳукумат томонидан, на нодавлат ташкилотлари томонидан жабрланганларнинг психологик ҳолатини яхшилаш бўйича бирор бир тадбир ўтказилгани йўқ, -деди Иззатулла Рахматуллаев.\nМосквада ўзбек ва қирғиз фуқаролари муштлашди


«Мерседес» янги суперкарига Формула-1 моторини ўрнатмоқчи\n16:27 / 31.08.2016 6007\nMercedes-AMG компанияси Формула-1 болидларининг 1,6 литрлик V6 мотори билан бирга гибрид қувват агрегати асосида суперкар ишлаб чиқармоқчи. Ҳозирда, модель дизайнини тасдиқлаш жараёни олиб борилаяпти. Бу ҳақда Evo нашри хабар қилмоқда.\nХабарларга кўра, янги спорт машинасига Mercedes-Benz W07 Hybrid болиди мотори ўрнатилади. Унда, Формула-1нинг амалдаги чемпиони Льюис Хэмилтон ва немис пойгачиси Нико Росберг мусобақаларда қатнашади.\nДвигателни умумфойдаланиш йўлларида юрувчи машиналар мотори стандартига мослаштириш билан уни ишлаб чиқарганларнинг ўзи шуғулланишади.\nСуперкар моторининг ишчи ҳажми 2 литргача ўзгартирилиши мумкин. Бундан ташқари, суперкар учун махсус юргизувчи стартер-генератор, юқори самарадорликка эга кондиционер ва умуман янги узатмалар қутиси ишлаб чиқиш лозим бўлади.\nЯнги суперкарга шунингдек, 160 от кучига яқин қувватга эга электромотор ҳам ўрнатилади. Шу билан модель барча ғилдираклари етакчи тизимига эга бўлади. Evo нашрининг қайд этишича, электр двигатель орқа ўққа жойлаштирилиши мумкин.\nMercedes-AMG суперкарининг умумий қуввати 1000-1500 от кучи атрофида бўлиши тахмин қилинаяпти. Унинг 900 от кучига яқини ички ёнув двигатели ҳиссасига тўғри келади. Маълумотларга кўра, суперкарнинг максимал тезлиги соатига 350 километрни ташкил этиб, 2,5 сониядан камроқ вақт ичида «юз»га чиқа олади.\nВазни 1000-1300 кг бўлиши кутилаётган суперкар дизайни Формула-1 болидлари ва чидамлилик бўйича ўтказиладиган LMP1 пойгалари учун ишлаб чиқиладиган прототиплар услубида бўлади. Унинг конструкциясида карбон, алюминий ва бошқа енгил материаллардан фойдаланилади.\nСуперкар шунингдек, тўлиқ бошқариладиган шасси, оғирлик нуқтасини ўзгартириш тизими ва фаол аэродинамик элементларга эга бўлади.\nEvo нашрининг ёзишича, модель 2017-йилда, Mercedes-AMG компаниясининг 50-йиллигида намойиш этилиши мумкин. Суперкар жами 50 нусхада ишлаб чиқилади. Унинг тахминий нархи 4 млн евро атрофида бўлади.\nҚирол юбилейи: Шумахер - 50 ёшда\n“Формула-1”нинг Озарбойжондаги гран-приси йилнинг энг яхши мусобақаси деб эътироф этилди


gkmm.uz » Ҳалқа темир йўли ўрнига ҳалқа метро қурилади\nNashr qilingan sana: 19-10-2017 Muallif:admin 1642 - ko'rib chiqilgan\nТошкентда Ўзбекистон Президенти томонидан майда тасдиқланган электрлаштирилган тезюрар ҳалқа темир йўли қурилиши лойиҳаси қайта кўриб чиқилди, дея хабар тарқатди «Ўзбекистон темир йўллари» АЖ сайти.\nДавлат раҳбари топшириғига биноан иншоотларни оммавий бузишдан қочиш ҳамда хорижий мутахассислар жалб этилган ҳолда ўтказилган ўрганишлардан сўнг эстакада типидаги ер усти метросини қуриш бўйича энг мақбул қарор қабул қилинди, дейилади хабарда. Натижада шаҳар режаси, мавжуд қурилишлар, ишлаб чиқариш ва саноат корхоналари максимал даражада сақлаб қолинади.\n«Боштранслойиҳа» АЖ томонидан ишлаб чиқилган лойиҳага биноан, янги йўналиш узунлиги 52,1 км ни ташкил этади. «лар мавжуд, қурилаётган ва режалаштирилаётган ер ости метрополитени линиялари билан кесишади. Ер усти метро станцияларининг тахминий сони — 35 та.\nҚурилиш муддати тайёргарлик даврини ҳисобга олганда тўрт йилни (2017−2021) ташкил этади. Лойиҳанинг тахминий қиймати — 422,3 млн АҚШ доллари.\nТаклиф этилаётган ҳалқа метрополитен линияси Яшнобод, Яккасарой, Учтепа, Шайхонтоҳур, Олмазор, Юнусобод, Чилонзор ва Сергели туманлари ҳудудидан ўтади.\n«Ўзбекистон темир йўллари» пойтахт метрополитенининг янги линиялари қурилиши бўйича ҳам хабар берди. Ҳозирда Сергели йўналиши ҳамда Юнусобод линияси иккинчи босқичини қуриш ишлари жадаллик билан давом этмоқда.\nЕр усти Сергели тармоғи қурилишида эстакада устунлари ўрнатилмоқда. Жами бўлиб 692 та устун ўрнатилди. Объектда 100 нафардан зиёд ишчи икки сменада меҳнат қилмоқда, қурилиш ишларига 25 дан зиёд техникалар жалб қилинган.\nЮнусобод йўналишини давом эттириш лойиҳаси бўйича «Юнусобод» ва «Туркистон» станциялари ўртасида қурилиш-монтаж ишлари олиб борилмоқда. Очиқ усулда туннел қуриш ишлари бошланган. Ишларда 90 нафар киши, 18 та машина ва механизм иштирок этмоқда.\n«Дўстлик» — «Қўйлиқ»\nЯнги метро участкаларидан бири Оҳангарон кўчаси бўйлаб собиқ трамвай линияси бўйича олиб борилмоқда. Бу ерда бўлғуси эстакадалар учун устунлар ўрнатиш мақсадида котлованлар қазилмоқда.\n«Кўприкқурилиш» трести ходимларининг «Газета.uz"га хабар қилишича, линия узунлиги 11 км ни ташкил этиб, Ўзбекистон линиясининг «Дўстлик» станциясини («собиқ «Чкалов») «Роҳат» айланмаси орқали «Қўйлиқ» бозори билан боғлайди. Бошқа тафсилотлар ҳозирча йўқ.\nҚуйида қурилиш жойидан бир қанча фотосуратлар тақдим этилган.\nБугунги ташриф: 795\nХафталик ташриф: 19,193\nОйлик ташриф: 51,278\nЙиллик ташриф: 476,966\nБарча ташриф: 216,580


Иш излаяпсизми?Бухгалтерликга ўқинг,Сертификатга хамда Ишга жойлашинг! Ташкент | adsuzu-serv\nпоиск услуг по запросу "Иш излаяпсизми?Бухгалтерликга ўқинг,Сертификатга хамда Ишга жойлашинг!" в городе Ташкент\nИш излаяпсизми?Бухгалтерликга ўқинг,Сертификатга хамда Ишга жойлашинг!\nБухгалтерия сохасида Иш излаяпсизми???\nБухгалтер Бўлиб ишлаш ниятидамисиз. Аммо билимингиз етарли даражада эмасми??? У холда бизга мурожаат қилинг!!!\nИшга таклиф идиш Товок ювувчи\nБухгалтерияга ўқитамиз ва ИШга жойлаштирамиз!!!\nБизнинг курс 4 ой давом этади, Яьни 3 ярим ой ўқиш ярим ой практика бўлади. Сиз ушбу вақт ичида Бухгалтерияни 1С 8.3 0 дан бошлаб балансгача амалиёти билан биргаликда ўрганиш имкониятига эга бўласиз. Ўқиш охирида ИШга жойлаймиз.\nБухгалтерия хисоби ва 1 С (8.3) ўргатамиз, ишга жойлаймиз\nБиз бухгалтерия хисобини ўқитиб, касбга тайёрлаймиз, бухгалтерия сохасида хизмат кўрсатамиз, малакали бухгалтерларни тайёрлаймиз ва ишга жойлашишга кўмаклашамиз, ўқув жараёнида 1С (8.3) ёзиб берамиз. Ўқув жараёнида малакали ўқитувчилар дарсларни олиб борАди. Манзил: Тошкент шахар Мустақиллик метро бекати олдида, Ш.Рашидов кўчаси, 16-уй, “ПОЙТАХТ” Бизнес марказининг 8- қават, 801-хонада жойлашган, хамда бизнинг филлиалимиз, Шайхонтоҳур тумани, С.Дарвоза кўчаси, 1Г-уйда жойлашган ўқув муассасамизга таъклиф этамиз. Мурожаат учун тел: ( 931 - показать телефон - Дилноза, ( 935 - показать телефон - Танвира, ( 977 - показать телефон - БАходир.\nБухгалтерия 1С (8.3) дастурини урганинг ва даромадли ишга эга булинг.\nСИЗГА БАРКАРОР ВА ДАРОМАДЛИ ИШ ТАКЛИФ ҚИЛАМИЗ. Лицензиямиз номери КМО 0130 Бизнинг ўкув марказимизда 1 С (8.3) дастурини урганишингизда сизларга дарслар катта тажрибага эга бўлган Бухгалтерлар томонидан мукаммал тарзда олиб борилади; Бухгалтерия соҳасини қўшимча мутахасислик сифатида эгалламоқчи бўлган хар хил ёш ва касб эгаларига бухгалтерия ҳисобини мукаммал ўргатамиз; Бизнинг ўкув марказимизда сизга 3 ой ўқиш ва 1 ой амалиёт ўтиш давомида 1С (8.3) дастурини 0 дан бошлаб, баланс хисоботигача мукаммал ўргатамиз; Бизнинг ўкув марказимизда сизга: -- 1 С программа дастурини ноутбук компютерингизга ўрнатиб берилади; -- Фирма очиш учун керак бўладиган ҳужжатларни тайёрлаш ва уни 1 С дастури ёрдамида юритиш; -- Ишлаб чиқариш, таннарх чикариш ва уни фойда билан сотишни 1 С дастури ёрдамида юритиш; -- Импорт бўйича келган ва экспорт килинган товарларни ГТД ҳужжатларини 1С дастурига киритиш ва тузилган шартномалар асосида божхона ва банклардан рўйхатдан ўтказиш; -- Банк кўчирма (выписка) лар ва банк мижоз (клиент) дастури билан ишлаш; -- Статистика юритиш ва солиқларни ўз вақтида ва сифатли топшириш; Бухгалтерия ўқув марказимизда ўқишни тугатганингиздан сўнг сизга СЕРТИФИКАТ билан бирга ИШ ТАКЛИФ ҚИЛАМИЗ; Бухгалтерия ўқув марказимизда ўқишни битириб ишга кирганингиздан сўнг, 1 йил давомида бухгалтерия ишини юритиш бўйича маслахатлар берамиз; Бизнинг укув марказитизга водийдан келган укувчилар ётокхона билан таъминланадилар. Манзилимиз: Шайхонтохур тумани, Жар спорт комплекси. Мурожат учун: (+ 998 - показать телефон - -555 (Абдуррахмон) рақамига қўнғироқ қилинг\nБухгалтерия курсига оқишга ва Ишга таклиф етамиз!!!\nБухгалтерия курсига таклиф этамиз. Ўқув курсимизни тамомлаганингиздан сўнг Диплом ва Иш берилади.\nБукет килишни ургатаман ва гул дуконига ишга оламан\nГуллардан букет ва композициялар килишни ургатаман ва гул дуконларидан иш топиб бераман\nИнгилис тилини биладигонлани зурр ишга таклиф киламиза\nZo’r BILIMGA ZO’R HAQ To’laymiz! Ingliz tili dan O’zbek Tiliga Tarjimonlar Ishga Olamiz! Ustunliklarimiz Har Hafta To’lovni Joyida Beramiz! O’zingiz ustingizda Ishlaysiz, Bilimingiz Oshadi! Uyingizdan turib ham, ofisga haftafa Bir marta kelib ishlasa boladi Bo’sh ish joylar Soni Chegeralangan! Yaxshi Tarjima qila olaman deganlar Murojaat Qilishi Mumkin! Sinab Olamiz! Zo’r Haqli Ishga Ega Bo’lish uchun Hoziroq Qo’ng’iroq Qiling! + 998 - показать телефон - + 998 - показать телефон -\nБухгалтер бўлинг ва даромадли ишга ега бўлинг.\nБухгалтер бўлишни ва даромадли ишга эга бўлшни хохлайсизми?.Бизда ўкиб Бош бухгалтер бўлиш имкони бор.Бизда ўқиб малакали бкхгалтер бўлшни қўлдан бой берманг.Бизда Диплом билан бигра ишга хам эга бўласиз.


ТЎРИНГГА БАЛИҚ ИЛИНМАСА, ҚИСҚИЧБАҚА ҲАМ БАЛИҚ ЎРНИГА ЎТАДИ\n"Бутун дунёнинг ўзи бир театр, ундаги аёллар ҳам, эркаклар ҳам, ҳаммаси актёрлардир". Бироқ ҳозир мана шу равоқлар ортидан кузатиб ўтирганларимизнинг ҳаммаси бор-йўғи ёлғон, иллюзия, яъни рўё, холос. Бу дунёда фақат биз, яъни артистлар ҳаққонийдирмиз. Дунёдаги барча одамлар - бизнинг, артистларнинг хомашёсидир".\nМашҳур инглиз адиби Сомерсет Моэм қаламига мансуб "Театр" романида шундай фикрлар келтирилади. Дарҳақиқат, бу ҳаётда актёрлик қилма(йди)ган одамни топиш қийин - ҳамманинг ўзига мос роли бор: кимдир бош ролда, кимдир иккинчи планда, яна кимдир суфлёр...\n"Театр" романида машҳур актёр ва актрисаларнинг ҳаётда ҳам ўз ролини қойилмақом ижро этишига гувоҳ бўласиз. Артистлик ниқоби ортида чинакам инсоний қиёфа йўқолиб кетгани эса ачинарлидир. Таниқли актрисага ўғли бу ҳақда шундай дейди: "Агар сиз бирорта бўш хонага кирсангизу, ортингиздан кимдир бориб эшикни очса, у ерда ҳеч ким бўлмаслиги ҳам мумкин. Сабаби, сиз, аслида, шахс сифатида мавжуд эмассиз".\nҚуйида асардан сара иқтибосларни жамладик. Ишонамизки, теран фикрлар роман мутолаасига дебоча бўлади.\nСаҳнада табиийликка ўрин йўқ. Бунда - ҳамма нарса, шартлиликка, сохтакорликка ҳамда ўйинга асосланади. Лекин бир нарсани ҳам унутмангки, ана шу барча сохталиклар табиий эканлигига сиз томошабинни ишонтиришингиз керак.\nБемаъни роль бўлмайди, мен сизга айтсам, актёрларгина бемаъни бўлиши мумкин.\nҲадеб ўтмишини қўмсайверадиганларнинг келажаги бўлмайди, деган гап бор.\nИнсон фақат ўз манфаатини, сафосини ўйлаши керак эмас, тўғрими? Бошқалар ҳақида ҳам фикр юритиши лозим, улар ҳам инсоний муносабатларга лойиқлигини унутмаслик керак...\nҚарздор одамлар ҳеч қачон ўзлари қарз бўлиб қолган пул миқдорини бошқаларга аниқ айтишмайди.\nАслида одамларнинг у ёки бу ишни қилишлари учун арзигулик сабаб эмас, балки шу ишни нега қилганликларини оқловчи баҳона керак.\nЭркаклар табиатан ўз одатларининг қулларидир ва бундан аёллар уларни ўзларига боғлаб олишда жуда маҳорат билан фойдаланадилар.\nАёл кишининг қўлидан ҳар қандай макру ҳийлалар келиши мумкинлиги хусусида, фақат аёлгина ҳақ гапни айтиши мумкин.\nУмуман, эркак зоти ўзи шунақа - сал аҳмоқроқ қавм бўлади шекилли, улар баъзида ўзи сув ичиб турган қудуққа ҳам тупуриши мумкин.\nМуҳаббат бу - бир пайтнинг ўзида изтироб ва азоб, андиша ва уят, фараҳли ҳаяжон, жаннат ва дўзах, бу шундай бир илоҳий туйғуки, унинг бағрида сен одатдагидан-да юз карра, балки минг каррадир кучлироқ босим остида яшайсан. У туфайли сен сўз билан ифодалаб бўлмас соғинчни, эркинликни ва қулликни, роҳат-фароғатни ва хавотирни ҳис қиласан.\nБуюк актриса Жанна Тэбудан эшитган бир ҳикматли сўзини эслади: "Аввало, саҳнада беҳуда танаффус қилма, модомики қилдингми, уни имкон қадар узоқроқ тутиб туришга интил".\nАгар инсоннинг ўзида истеъдод бўлса, албатта, ҳар қандай шароитда ҳам уни юзага чиқара олади.\nБу ҳаётдаги муайян бир сабаб доим ҳам ўзига мувофиқ натижани келтириши шарт эмас.\nТомошабин дегани - оломон. Агар сен саҳнадан туриб ғайриоддий тарзда бақириб-чақирсанг, айюҳаннос солсанг ёки қўлларингни ҳар тарафга чўзиб чийилласанг, албатта, уларнинг орасидан овози бўғилиб қолгунча сени олқишлаб қичқирадиган бирорта аҳмоқ топилади.\nҲа, одамлар ҳеч қачон борига шукур қилиб ўтиришмаган, уларга нуқул янгидан-янги нарсалар қизиқ туюлаверади-да.\n"Хўп ғалати дунёда яшаяпмиз-да, - дея хаёлидан ўтказди Жулия. - Бунда актёрлар жонини жабборга бериб жентльменлардек бўлишга ҳаракат қилишса, жентльменлар аксинча, ўзларини актёрлардек кўрсатмоқчи бўладилар-а".\nЭркакларнинг бариси ҳам баъзан қатъиятли. Лекин уларнинг бор айби ҳам айни қатъийлигида.\nАгар Эверестни бўйсундиришга анчадан буён интилиб, заҳматлар чекиб, бунинг уддасидан чиқа олмай келаётган энг қатъиятли альпинистлар ҳам кутилмаганда чўққига осонгина олиб борадиган нарвонни кўриб қолсалар, ўз кўзларига сира ишонмай: "Бундай бўлиши мумкин эмас, бу ерда қандайдир тузоқ бор", деган бўлардилар.\nДунёдаги буюк актрисаларнинг бирортаси ҳам хурилиқо бўлмаган.\n"Тўрингга балиқ илинмаса, қисқичбақа ҳам балиқ ўрнига ўтади", деган гап бор.\n"Сиз ҳамиша роль ўйнайсиз. Бу сизнинг одатингиз, феъл-атворингизга айланган. Уйга меҳмон чақирганингизда ҳам роль ўйнайсиз. Масалан, менинг олдимда сиз жудаям назокатли, меҳрибон, шу билан бирга, ҳаммага таниқли ва машҳур она ролини ижро қиласиз. Ўзингиз, шахс сифатида аслида мавжуд эмассиз. Сиз назаримда, ўзингиз ижро этган сон-саноқсиз ролларнинг йиғиндисисиз, холос. Мени бот-бот бир иштибоҳ қийнайди. У ҳам бўлса: "Менинг онам қачондир ўзи, ўзлигига эга, алоҳида шахс сифатида мавжуд бўлганмикан ёки у бутун умр саҳнада яратган персонажларини намоён этиш воситаси бўлиб хизмат қилиб келдимикан?" деган саволдир".\nФеъл-атворимиздаги фазилатлар эмас, балки ожизлик ва камчиликлар бизни яқинларимиз учун қадрли қилади.\nЁшларнинг ҳар хил хурмача қилиқларига, бемаъни қилмишларига эътиборсизлик билан қараш жуда ноўрин иш. Илло, улар кутилмаганда гўё биз учун янгилик бўлади, деган хаёлда икки карра икки тўрт бўлиши ҳақида айтиб қолишади, баъзан уларнинг товуқ тухум туғиши борасидаги ҳайратларига шерик бўла олмасак ҳам бизлардан хафа бўлиб, араз-қураз қилиб юришади.\nЁшлик, навқиронлик палласида юз берадиган айрим можаролар, баъзан ўта шафқатсиз бўлади, баъзан ана шундай дамларда бу қийинчиликларни бошдан кечираётган ёшларимизга бирор-бир йўл билан кўмак беришни ҳам уддалай олмаймиз.\nРожер учун дипломатик хизмат айни муддао бўлур эди. Зеро, мазкур соҳада ҳазил-мазахдан йироқ бўлиш айб эмас, аксинча, фазилат саналади.\nБаъзан одамлар: "Аёл зоти жуда шуҳратпараст бўлади-да", деган гапларни айтишади. Бекор гап, бу борада эркакларнинг қошида аёллар камтарликнинг тимсоли, дейиш мумкин.\nЎз юрагинг буткул ўзингники эканини ҳис қилиш қандай роҳат, бу кишининг ўзига бўлган ишончини янада мустаҳкамлайди, қалбига эркинлик, ҳурлик бахш этиб, бутун вужудини ғурур ва ифтихорга тўлдиради.\nАслида, туйғуларни саҳнада ҳаққоний ижро этишинг учун уларни аллақачон яшаб ўтган, ортингда қолдирган бўлишинг лозим экан. Жулия шу ўринда, бир пайтлар Чарлз шеърият тўғрисида фикр юритиб, айтган бир гапни эслади: "Шеърият одатда ўзинг бошингдан кечириб бўлган ва мазмун-моҳиятини аллақачон англаб етган ва айни пайтда сени ҳаяжонга солмай қўйган ҳиссиётларингдан туғилади".\nОдамлар ҳақида хулоса чиқаришда шошма-шошарлик қилиш ярамайди. Кўпинча биз оқсуяк аслзодалар деганда - бир тўда ярамас, бекорчи олифталарни хаёлга келтирамиз, аммо ана шу ярамасларнинг орасидан ҳам лоп этиб биттаси чиқади-да, шундай оламшумул бир фикр айтиб, ҳамманинг ақлини шошириб қўяди. Зеро, бу фикр мазмунининг теранлиги, ҳаққонийлиги билан барчага бирдек манзур бўлади.\nСиз турли музей ва галереяларга ташриф буюрар экансиз, баъзан ўзингизча, эҳ, бунча зерикарли бўлмаса, шунча вақтимни беҳуда кетказдим, дея ўйлайсиз. Аммо кутилмаганда, ўша ерда кўрганларингиздан ниманингдир қай бир ишингизга, албатта, фойдаси тегиб қолади.\nБаъзан саҳнадаги ижро - мунофиқлик, риёкорлик дейилади. Аслида эса айнан ана шу мунофиқлик ҳаётдаги ягона ҳақиқатдир.


Google янги футуристик офис қурмоқчи - XABARDOR.UZ\nGoogle янги футуристик офис қурмоқчи\nXABRDOR.UZ - Google Маунтин-Вью (Калифорния)даги янги иншоот қурилишининг таҳлилий режасини кўриб чиқди.\nЯнги қуриладиган бинони шаҳарнинг тўртта майдонида қуриш, ўша ерда компаниянинг бош офиси жойлаштириш ва кейинчалик шаҳарнинг янги ерларини ҳам ўзлаштириш режага кирғизилган. Иншоотнинг архитектураси билан “BIG” бюросидан Бьярке Ингельс ва “Heatherwick Studio”дан Томас Хэзервик шуғулланаяпти. Концепцияга биноан Google асоси бетон бўлган иншоотлар қурмайди. У бино архитектурасини исталган пайтда ўзгартирса бўладиган енгил қурилиш материаллардан фойдаланади. Масалан, компания муҳандислари томонидан лойиҳалаштирилаётган автопилотли автомобиллар учун доимо турли хил майдонлар керак бўлади.\nЛойиҳанинг негизи ярим шаффофли этиб усти ёпилган айвонлар ҳисобланади. Улар билан барча майдон қопланиб чиқади. Унинг остидаги микроиқлим доимий равишда меъёрга келтириб турилади, бундан ташқари бу ерда савдо расталари, кафе, велосипед учиш йўлакчаси, дарахтлар ва ландшафтного дизайнли обеъктлар бўлади. Ишлатиладиган энергиянинг бир қисми янгиланган манбаалардан (қайсилиги айтилмаган) олинади. Silicon “Valley Business Journal”нинг ёзишича қурилиш 2020 йилнинг I кварталида якунланади.


Берлинда россиялик дипломат ўз элчихонаси биноси олдида ўлик ҳолда топилди\n03 декабр 2021, Тошкент вақти: 03:14\nБерлиндаги Россия элчихонаси.\nБерлинда Россия элчихонасининг иккинчи котиби номаълум сабабларга кўра вафот этди. Бу ҳақда 5 ноябрь куни Германиянинг “Spiegel” журнали хабар берди.\nУнда айтилишича, полиция 37 ёшли эркакнинг жасадини 19 октябрь куни дипломатик миссия биноси қаршисидаги йўлкадан топган. Тез тиббий ёрдам ходимларининг уни ўзига келтиришга уриниши самара бермаган.\nТахминларга кўра, дипломат юқори қаватдаги деразадан йиқилган бўлиши мумкин. “Spiegel” мурда аллақачон Россияга топширилганини маълум қилган. Элчихона вакили нашрнинг саволларига жавоб бераркан, ҳамкасбининг ўлимини “фожиали воқеа” деб атаб, “одоб нуқтаи назаридан” бу хусусда изоҳ берилмаслигини айтган.\nЎлган одамнинг дипломатик мақоми бўлгани сабабли Германия прокуратураси воқеани тергов қила олмаган. Россия томони мурдани ёриб кўришга розилик бермаган.\n“Spiegel” ёзишича, ўлган дипломат 2019 йил ёзда Берлиндаги элчихона ҳузурида аккредитация қилинган. ГФР хавфсизлик хизматлари у дипломатик ҳимоя остида иш олиб борган ФХХ зобити бўлганини истисно этмаган.\n“The Insider” ва “Bellingcat” нашрлари эса унинг шахси аниқланганини хабар қилмоқда. Таъкидланишича, марҳум дипломатнинг исми Кирилл Жало бўлиб, у Конституциявий тузумни ҳимоя қилиш ва терроризмга қарши кураш бошқармаси (ФХХнинг Иккинчи бошқармаси номи билан машҳур) бошлиғи ўринбосари генерал-лейтенант Алексей Жалонинг ўғлидир.\nҒарб махсус хизматлари 2019 йилда Берлинда собиқ чечен дала қўмондони Зелимхон Хангошвилининг ўлимини айнан ФХХ Иккинчи хизмати уюштирган, деб тахмин қилади. “The Insider” маълумотига кўра, Алексей Жало ушбу воқеадан икки ой олдин Венадан Берлинга ишга ўтказилган.


QMII » ОТАНИНГ ЎҒЛИГА НАСИҲАТЛАРИ\n1. Спиртли ичимликлар ичишдан ва тамаки чекишдан йироқ бўл!\n2. Уйланмоқчи бўлсанг, солиҳа қизни танла. Чунки бахтли ёки изтиробли ҳаёт кечиришингда рафиқангнинг ҳиссаси катта.\n3. Хонадонинг учун жиҳозлар сотиб олмоқчи бўлсанг, уч жиҳатга эътибор бер: У ростдан ҳам керакми? У сифатлими? У оила бюджетига жиддий таъсир кўрсатмайдими?\n4. Унутма, ҳеч қандай юмуш оиланг ва фарзандларингга меҳр беришдан устун бўлолмайди.\n5. Дўстларингдан ишлатиб туришга нимадир олсанг, албатта, уни гўзал ҳолатда қайтаргин!\n6. Турли замонавий алоқа воситалари вақтингни, соғлигингни, ақлингни, маблағингни ҳамда яқинларингга ғамхўрлик ҳиссини тортиб олишига йўл қўйма! Чунки улар сенинг узоғингни яқин, оғирингни енгил қилиш учун ишлаб чиқарилган.\n7. Инсонларни ўз хизматингга ёлласанг, хизматига яраша ҳаққини ўз вақтида бер.\n8. Ҳеч қачон ўзингдан бой ёки сенга нисбатан ночорлардан моддий масалаларда маслаҳат сўрама.\n9. Одамларнинг маоши ва қанча пул топишининг сен учун фойдаси йўқ.\n10. Ҳар доим ўзинг севган ишни касб қил. Ҳам бахтли бўласан, ҳам яхши даромад топасан, ҳам ишинг сифатли бўлади.\n11. Кўп ҳам хотирангга таянаверма. Чунки хотира йўқолиш хусусиятига эга. Билганларингни қоғозга тушир.\n12. Фарзандларингга тарбия беришда мўътадил бўл. Қаттиққўлликда ҳам, эркалашда ҳам чегарадан чиқма.\n13. Яқинларингнинг муваффақиятини эътироф этишда бахиллик қилма.\n14. Инсонлар билан муомала қилишда ахлоқингни йўқотма. Акс ҳолда ҳурматингни ҳам, ҳуқуқингни ҳам йўқотасан.\n15. Шахсий маълумотларингни ҳаммага ошкор қилма.\n16. Дўстинг ҳақида ижобий фикр, мақтов эшитсанг, буни унинг ўзинг ҳам етказиб қўй.\n17. Уйқуга ҳам эътиборли бўл. Ухлаш вақтида дам олиб, танангни эртанги муҳим ишлар учун тайёрла.\n18. Уйланмоқчи бўлсанг, иқтисодий ва ижтимоий жиҳатдан ўзингга тенг бўлган қизга уйлан.\n19. Уйингга келган меҳмонни иззат-икром қил.\n20. Ҳамма одам ҳақни гапиролмай, қўрқувда турган бўлса, сен ҳақни айтиб, тўғри фикрни баён қил.\n21. Табиий инсон бўлгин, мунофиқликдан, иккиюзламачиликдан, сунъийликдан узоқ бўл.\n22. Арзимас ишларда тортишиб, вақтингни, асабингни исроф қилма.\n23. Қаерда бўлсанг ҳам одамларга яхшилик қилиб, яхши ном қолдиришга ҳаракат қил.\n24. Доим ҳалолликка интил. Ҳаромга асло қўл урма.\n25. Илм аҳлини, устозларни эҳтиром қилиб, уларнинг илмларидан манфаат олишга ҳаракат қил!\n26. Ота-онанг, ака-укаларинг, опа-сингилларинг, яқин қариндошларинг билан алоқани гўзал даражада йўлга қўй.


Дунёда экстремал ва тоғ туризмидан йилига бир неча миллион доллар фойда кўрилади, Ўзбекистонда-чи? - Hidoyat.uz\nАсосий саҳифа Мақолалар Дунёда экстремал ва тоғ туризмидан йилига бир неча миллион доллар фойда кўрилади, Ўзбекистонда-чи?\nБугунги кунда дунёнинг кўплаб мамлакатлари иқтисодиётида сезиларли даромад келтирадиган соҳалардан бири экстремал ва тоғ туризми ҳисобланади. Жаҳон туризм ташкилотининг маълумотларига кўра, ушбу соҳанинг йиллик даромади бир неча миллион долларни ташкил этади.\nСўнгги йилларда мамлакатимизда ҳам – экстремал, экотуризм, агротуризм, археологик, этнографик каби туризмнинг ноанъанавий турлари фаол ривожлантирилмоқда. Айниқса, экстремал ва тоғ туризми тез суратларда оммалашмоқда.\nЎзбекистонда экстремал ва тоғ туризмининг энг ривожланган турлари орасида тоғ чўққисини забт этиш, ғорда сайр этиш, сноуборд, тоғ велосипеди, параплан ва дельтапланда учиш ва албатта тоғ чанғиси ажралиб туради.\nЎзбекистон Республикаси Президентининг 2016 йил 2 декабрдаги “Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги фармони ушбу йўналишдаги ишларнинг самарадорлигини оширишда муҳим дастуриламал бўлиб хизмат қилмоқда.\nАлбатта, экстремал ва тоғ туризмини ривожлантиришда жамоат ташкилотларининг роли жуда муҳим. Шу нуқтаи назардан, Ўзбекистон Экстремал ва тоғ туризми федерацияси ташкил этилган.\n– Федерациямиз 2007 йилдан буён фаолият кўрсатиб келмоқда – дейди Ўзбекистон Экстремал ва тоғ туризми федерацияси раиси Леонид Козловский. – 2018 йилдан бошлаб, Туризмни ривожлантириш давлат қўмитаси бизни ўз “қаноти” остига олди. Сўнгги пайтларда мамлакатимизда туризм соҳаси жадал ривожланмоқда, хусусан, диққатга сазовор жойларга саёҳат қилиш истагини билдираётганлар сони ортиб, хизмат кўрсатиш сифати яхшиланиши натижасида янги туризм йўналишлари яратилмоқда. Афсуски, мамлакатда тоғ спорти турлари ва тоғ туризмини ривожлантиришда профессионал ташкилотлар мавжуд эмас, шаҳар ва тоғли ҳудудларда ўқув-машғулотлари масканларини ташкил этиш зарур.\nМутахассиснинг маълум қилишича, федерация томонидан туризм соҳасида ҳар йили бир қатор тадбирлар ташкил этилмоқда. “Бутунжаҳон атроф-муҳитни муҳофаза қилиш кунига бағишланган “Чимён садолари” экотуризм фестивали, “Тошкент қуёши” мотофестивали, “Спорт туризми бўйича Ўзбекистон кубоги”, “Оff-road” йўл танламас автотуризм мусобақаси ва бошқалар шулар жумласидандир.\nТуризмни ривожлантириш давлат қўмитасининг институционал кўмагида, федерациянинг off-road (йўл танламаси) автомобилларда сайёҳлик йўналиши жадал ривожланмоқда. Яқинда Бектемир тумани ҳудудида мамлакатимизда илк маротаба off-road авторалли “Road instinct” бўйича 22 та автотранспорт иштирокида мусобақа ўтказилди.\n– Федерация фаолиятининг кўлами кенгайиб бормоқда, – дейди Леонид Козловский. – Биз нафақат туризмнинг экстремал турларини, балки тоғ велоспортини, веломотокросс, мототуризм, параплан ва дельтапланда учишни оммалаштириш борасида иш олиб боряпмиз. Федерациямизда муаллифлик қўшиқлари ва шеъриятнинг “Арча” ижодий уюшмаси, “Ўзбекистон қанотлари” параплан ва дельтапланда учиш бирлашмаси, мототуризм ҳамда тоғда тез югуриш спортчилар жамоаси фаолият олиб боради.\nРоссия Федерацияси, Қирғизистон ва Қозоғистондан автотуристларни жалб қилган ҳолда 2019 йил октябрь ойида халқаро off-road авторалли мусобақасини ўтказиш бўйича келишувга эришилди. Айни кунда, мусобақа ҳакамлари гуруҳи шакллантирилмоқда.\nЖорий йилда Туризмни ривожлантириш давлат қўмитаси кўмагида федерация томонидан Lakeopenair” автосайёҳлар ёзги фестивали, “Chimgan Air Battle-2019” парапланда учиш бўйича Ўзбекистон очиқ чемпионати, “4×4 Energy” авторалли фестивали, “SKY accuracy cup 2019” парапланда учиш ва аниқ қўниш бўйича ва халқаро автотуризм бўйича мусобақалар, GPS-йўналишида янги маршрут ўтказиш ва бошқа тадбирларни ташкил этиш режалаштирилган.\nҚисқача айтганда, амалга оширилаётган саъй-ҳаракатлар натижасида экстремал ва тоғ туризми мамлакатимиз иқтисодиётига даромад келтирадиган тармоққа айланмоқда.


ИнтерФУТБОЛ :: БИРИНЧИ ДАВРАДАГИ «ДИНАМО» ҚАНИ?\nБИРИНЧИ ДАВРАДАГИ «ДИНАМО» ҚАНИ?\nБугун сиз билан бир оғриқли мавзуда фикрлашмоқчимиз. Биринчи даврада етакчиларга муносиб қаршилик кўрсатган, ажойиб ўйинлари билан мухлис-у мутахассислар меҳрини қозонган, ёш футболчиларнинг иқтидорини юзага чиқаришда кўмаклашган Самарқанднинг «Динамо» жамоаси, минг афсуски, Суперлигада «жон» сақлаш учун курашмоқда. Бу мазкур клуб ишқибозлари учун кутилмаган ҳол бўлиши табиий, зеро улар биринчи давра мобайнида ижобий натижа ва ўйинлардан баҳраманд бўлишди. Хўш, нима учун «Динамо» паст ўринларда юрибди? Қуйидаги мулоҳазалар орқали ушбу саволга жавоб топишга уриниб кўрамиз.\nЎФА ВА ПФЛданкутилмаган Қарор\nЖорий йил бошида одатдагидек, жамоалар сони ўзгаришсиз қолиши кутилганди. «Андижон» ўз кучи билан элитага қайтган бўлса, айрим клублар «плей-офф» баҳсларидан сўнг ортга қайтишди. Икки жамоа - «Динамо» ва «Сурхон»нинг кучлилар сафига қўшилиши эса кутилмаган ҳодиса бўлди. Бунда ПФЛ ўз Регламентига қарши боришига тўғри келди. Суперлига-2019 баҳсларига қуръа ташланишига бир неча соатлар қолганида, юқоридаги икки клубнинг элитада иштирок этиши ойдинлашди. Ва аввалги йилдан фарқли равишда иштирокчилар 12та эмас, 14та бўлди, ўз навбатида, икки даврали формат тасдиқланди. Мутасаддиларнинг бу қарори нафақат мухлислар, балки «Динамо» учун ҳам кутилмаган бўлди. Натижада таркибини у даражада кучайтира олмаган самарқандликлар тўрт-беш нафар тажрибали, шунингдек, ёш футболчилар билан қисқа муддатда тайёргарликни бошлашди. Дарвоза чизиғига Ботирали Эргашев таклиф этилди, Бобур Қосимов, Ихтиёр Тошпўлатов ҳам «Динамо» аъзосига айланишди. Гарчи биринчи даврада кучли иштиёқ ва хоҳиш эвазига ижобий натижалар қайд этилган бўлсада, аниқ режасиз тайёргарлик олиб борилгани давра сўнгида билинди.\nТаркибдаги муаммолар ва етакчининг йўҚлиги\nЮқорида таъкидлаб ўтганимиздек, жамоа Суперлигадаги иштирокини биринчи лига даражасидаги футболчилар билан бошлади. Чемпионат старти арафасида аксарият «озод» ўйинчилар ўзларига янги жамоа топиб улгургандилар. Бундай шароитда селекция ишларини амалга ошириш мушкул. Даврон Файзиев гарчи таркибда етакчи бўлмасада, жамоавий ўйинни шакллантиришга муваффақ бўлди. Биринчи даврада ўйин сифатининг юқорилиги ва курашувчанликка айнан жамоавий ҳаракатлар эвазига эришилди. Лекин чемпионатнинг ҳал қилувчи босқичидаги ўйинлар шуни кўрсатдики, жамоа асл етакчига катта эҳтиёж сезаётганди. Масалан, «Бунёдкор»да Лутфулла Тўраев, «Сурхон»да Шавкат Саломов, «Пахтакор»да Драган Черан каби ўйинни ўз қўлига оладиган футболчилар бор, «Динамо»да эса... Иккинчи давра бошида самарқандликлар сафини Отабек Нарзуллаев, Воҳид Шодиев, Максимилиан Фомин сингари ўйинчилар тарк этишди. Янгилардан эса фақат «Навбаҳор» вакили Баҳодир Насимов олиб келинди.\nЭски сценарийтакрорланиши мумкинми?\nИкки йил муқаддам Илҳом Шарипов бошчилигида олий лигага қайтган «Динамо» 2017 йилги чемпионатнинг биринчи даврасини юқори кайфиятда ўтказганди. Тошкентда «Пахтакор»дан уч очко тортиб олинганди. Ҳатто айримлар жамоани «Лестер»га қиёслашга ҳам улгургандилар. Бироқ самарқандликлар иккинчи даврада кетма-кет мағлубиятлар сериясини қайд этишди. Худди ҳозиргидек. Жорий мавсум вазиятни ўнглаш мақсадида Тачмурод Агамуродов таклиф этилди. Аммо турдан-турга жамоанинг аҳволи оғирлашиб бормоқда. Гўёки, халоскорни чақиришга бироз кеч бўлгандек. Агамуродов томонидан қўлланадиган чоралар «Динамо»ни элитада олиб қолишга етарлича бўладими? Жавоб бериш жуда мушкул бўлган савол. Ушбу муаммо фақат Самарқанд жамоасида бор, дейиш ҳам нотўғри. Суперлигада қолиш учун «Бухоро» ҳам курашмоқда. Бухороликларни қўшниларидан фарқлаб турган жиҳат шундаки, клубга халоскор, яъни Муҳсин Муҳаммадиев ўз вақтида олиб келинди.\nНима бўлганда ҳам, «Динамо»да ишни аввал-бошдан тўғри йўлга қўйиш лозим. Биринчи навбатда, жамоа маҳаллий футболчиларни чиниқтириши, уларни маълум вақт тарбиялаши, бунинг учун эса, албатта, ўз академиясига асос солиши лозим. Тўғри, бу каби режаларни амалга ошириш учун оз мунча вақт кетмайди. Лекин ишга тўғри ёндашиб, барчаси керакли тарзда ташкил этилса, шундагина келажакдан умид қилса бўлади.


Коррупция – тараққиёт кушандаси / ADOLAT ижтимоий-сиесий газетаси\nМамлакатимизда “Коррупцияга қарши курашиш тўғрисида”ги қонун ижроси доирасида бир қатор амалий ишлар қилинмоқда. Аммо орамизда ўз нафсининг измидан чиқолмай, коррупция балосига гирифтор бўлаётган кимсалар ҳануз учраб турибди.\nПрезидентимиз Шавкат Мирзиёев мамлакатимиз Конституцияси қабул қилинганининг 26 йиллигига бағишланган тантанали маросимдаги маърузасида “Коррупцияга қарши курашда ҳуқуқни муҳофаза қилувчи идоралар қанчалик ҳаракат қилмасин, халқимиз бу жирканч иллатга муросасиз бўлмас экан, таъсирчан жамоатчилик назоратини ўрнатмас экан, бу балога қарши самарали курашни ташкил эта олмаймиз. Бу иллат билан нафақат ҳуқуқни муҳофаза қилувчи идоралар, балки ҳар бир жамоа жиддий курашиши керак. Шунинг учун ҳар бир давлат идорасида жамоатчилик томонидан назорат қилинадиган коррупцияга қарши курашиш бўйича ўз ички дастурлари бўлиши шарт”, дея алоҳида таъкидлади.\nБиз ҳаётда оқни қорадан ажрата олади, деб ўйлаган кишилар орасида ҳам айни шу жиноятга қўл урган шахслар борлиги янада ачинарлидир. Буни қуйидаги мисол билан ҳам изоҳлаш мумкин.\nФуқаролар Маҳфуза Мирзаназарова ва Кимёхон Абдуллажонова (Мақоладаги барча исм-шарифлар ўзгартирилган.) Поп туманидаги коллежлардан бирида меҳнат қилиб келишаётган эди. Лекин нафс домига тушиб, жиноий тил бириктиришгани иккаласининг ҳам шунча йиллик обрў-эътиборини кўкка совурди.\nГап шундаки, фуқаро Гавҳар Раҳимова Маҳфуза ва Кимёхонга таниши Сожида Мадаминовани коллежга ўқишга киритишда ёрдам сўраб, мурожаат қилади. Бироқ ҳамкасблар Гавҳарга тўғри йўлни кўрсатиш ўрнига вазиятдан “унумли” фойдаланиб қолмоқчи бўлишди.\n— Директоримиз билан гаплашиб, Сожидани ўқишга киритиб қўямиз. Хизматидан қочмасанглар бўлди, — дея қуюқ ваъда беришади.\nИккала ўқитувчи “хизмат ҳақлари”ни 400 АҚШ доллари миқдорида баҳолашади.\nШундан сўнг Г.Раҳимова керакли ҳужжатларни тайёрлаб, 2018 йил 1 май куни эрталаб коллежга С.Мадаминова билан бирга коллежга келади. Аммо ҳужжатларда айрим камчиликлар бўлгани боис тушликдан кейин яна кўришишга, пулни ҳам ўшанда беришга келишилади.\nСожида аввалига Кимёхон билан Маҳфузанинг гапларига розилик билдирди-ю, лекин бу ноқонуний талабни барибир “ҳазм” қилолмади. Шу боис Бош прокуратура ҳузуридаги иқтисодий жиноятларга қарши курашиш департаментининг Поп тумани бўлимига мурожаат этиб, уларга қонуний чора кўришларини сўради. Оқибатда М.Мирзаназарова ва К.Абдуллажонова 300 АҚШ доллари ҳамда 800.000 сўмни С.Мадаминовадан санаб олган вақтда ушланди.\nБуни қарангки, дастлабки тергов жараёнида фирибгар ўқитувчилар коллеж директорининг бу гаплардан хабари йўқлигини, аслида пулни алдов йўли билан олганликларини тан олишди.\nПоп тумани тиббиёт бирлашмасида ижтимоий ходим вазифасида ишловчи Дилноза Ортиғалиева ҳам пора беришга далолат қилиб, ўз маҳалладоши Одина Зокировани чув туширмоқчи бўлди.\nТергов ва суд жараёнида аниқланишича, Одинанинг онаси Ширмоной опа кичик қизи Саида Ўлмасовани ишга жойлаштириш мақсадида Дилнозадан ўзи ишлаётган бўлимда бўш иш ўринлари бор-йўқлигини сўрайди. Шунда Д.Ортиғалиева мўмай пул ишлаб олиш имконияти пайдо бўлди деб ўйлаб, отни қамчилайди.\n— Бу ҳақда билмайман, бироқ қизингизни жойлаштириб қўйишим мумкин, — дейди у “ўлжа”ни қўлдан чиқармай.\nШунингдек, у тиббиёт бирлашмасига ишга кириш “харажати” 300 АҚШ доллари эканлигини айтади.\nЭртаси куни эса у она-болага оғиз кўпиртириб гапиради.\n— Олдиндан юз доллар, қолганини қизингиз ишга кирганлиги ҳақидаги буйруқ чиққандан кейин бераверасизлар.\nАлбатта, Одина Дилнозанинг таъмагирлиги ноқонуний эканини яхши биларди. Шунга қарамай, атайин уни саволга тутди.\n— Синглимни қандай қилиб ишга киритасиз? — деб сўради.\n— Хавотирланманг, бошлиғимиз ёки “КРУ”да ишлайдиган танишим орқали жойлаб қўяман.\nШундан кейин О.Зокирова бу хусусда Бош прокуратура ҳузуридаги ИЖҚК департаментининг Поп тумани бўлимига мурожаат қилди. Пировардида Д.Ортиғалиева Одинадан 100 АҚШ долларини олаётган пайтда қўлга тушди.\nАлбатта, ҳар иккала ҳолат бўйича ҳам фирибгарларга нисбатан Жиноят кодексининг тегишли моддалари билан жиноят иши қўзғатилди. Жиноят ишлари бўйича Поп туман суди эса уларнинг қилмишига яраша қонуний жазо тайинлади.\nЭнди бир мушоҳада қилиб кўрайлик. Ҳеч шубҳасиз, Маҳфуза ва Кимёхон ҳам, Дилноза ҳам тегишли қонун асосида мамлакатимизда коррупцияга қарши муросасиз кураш олиб борилаётганидан хабардор бўлишган. Аммо улар учун қонун талабидан кўра нафс майли устунлик қилган. Айниқса, ёшларга таълим-тарбия берган, яъни устоз деган шарафли ном соҳиблари М.Мирзакназарова ва К.Абдуллажонованинг хатти-ҳаракатини қандай тушуниш мумкин?\nХулоса қилиб айтганда, коррупцияга қарши курашишда барчамиздан бирдек масъулият талаб этилади. Зеро, коррупция — жамият тараққиётининг кушандасидир.\nПоп туман прокурори.


Тарихда илк бор икки аёл космонавт биргаликда очиқ фазога чиқмоқда - 21 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 21 » Тарихда илк бор икки аёл космонавт биргаликда очиқ фазога чиқмоқда\nТарихда илк бор икки аёл космонавт биргаликда очиқ фазога чиқмоқда\nТарихда илк бор икки аёл космонавт Халқаро космик станция бортидан биргаликда очиқ фазога чиқади. Улар америкалик Энн МакКлейн ва Кристина Кукдир.\nРИА Новостининг ёзишича, бу ҳақда Кристина Кук матбуот анжуманида маълум қилган.\nШу вақтга қадар аёл космонавтлар очиқ фазога фақат битта-битта бўлиб чиққан. Илк бор очиқ фазони забт этган биринчи аёл космонавт эса Светлана Савицкая ҳисобланади.\nАввалроқ, жорий йилнинг 14 мартида "Союз МС-12" кемаси фазога кўтарилиши маълум бўлган эди. "Союз МС-12" экипажи таркибида россиялик космонавт Алексей Овчинин, америкалик Ник Хейг ва Кристина Кук бор.\nПарвоз давомийлиги 203 кундан (3 октябргача) иборат. Космик миссия доирасида экипаж аъзолари очиқ фазога чиқади ва илмий тажрибалар ўтказади.


Норма маслахатчи / 2021 йил / № 2 / Юридик маслаҳатлар\nКорхонага муҳр керакми ёки йўқми, имзо ўрнига факсимиленинг ўзи етарли бўладими\n2015 йилдан бошлаб кичик бизнес субъектлари учун думалоқ муҳрга эга бўлиш талаби мажбурий эмас (15.05.2015 йилдаги ПФ-4725-сон Фармон билан тасдиқланган Дастурнинг 18-б.). 2018 йил 1 мартдан бошлаб барча тадбиркорлик субъектлари учун ҳужжатларни корхона муҳри билан тасдиқлаш талаби тўлиқ бекор қилинди (5.02.2019 йилдаги ПҚ-4160-сон қарорнинг 3-б.). Тадбиркор муҳрдан ўз ихтиёрига кўра фойдаланиши мумкин.\nАмалиётда эса бошқача ҳолат намоён бўляпти. Муҳрдан воз кечилиб, ҳужжатлар электрон тасдиқланадиган давр тез келадиганга ўхшамаяпти.\nМуҳр энди «эскилик сарқити», ундан воз кечиш лозим\nҲеч қандай давлат ташкилоти корхонадан бирор-бир ҳужжатни муҳр билан тасдиқлашни талаб этишга ҳақли эмас (ПҚ-4160-сон қарорнинг 3-б.). Шу боис барча норматив ҳужжатларга ўзгартиришлар киритилди, ҳужжатларнинг муҳр ўрни формулировкаси бўлган жойларида «муҳр мавжуд бўлганда» деган сўзлар қўшимча қилинган. Бир қарашда ҳаммаси тўғридек: қонун ҳужжатлари билан муҳр талаб этилмайди. Эндиликда АЖ, МЧЖ, ХК муҳрга эга бўлишга ҳақли, лекин бунга мажбур эмас («Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонуннинг 3-м. 6-қ.; «Масъулияти чекланган ҳамда қўшимча масъулиятли жамиятлар тўғрисида»ги Қонуннинг 5-м. 4-қ.; «Хусусий корхона тўғрисида»ги Қонуннинг 6-м.) ва бу муҳрсиз ҳам бемалол ишлаш мумкинлигидан далолат беради.\nТузилган шартномаларга муҳр босиш зарур бўлган ҳоллар қонун ҳужжатларида қайд этилади, шунингдек томонларнинг келишувларида қайд этилиши мумкин. Айрим шартномаларга қўшимча талаблар белгиланиши мумкин, битим шакли уларга мувофиқ бўлиши лозим. Масалан, битим белгиланган шаклдаги бланкада тузилиши, муҳр билан мустаҳкамланиши ва бошқалар. Мазкур ҳолатда ушбу талабларга риоя этилмаслиги натижасида қандай оқибатлар юзага келиши ҳам назарда тутилган (ФК 107-м. 5-қ.). Яъни расман шартномада уни муҳр билан тасдиқлаш шарти тўғридан-тўғри қайд этилганда, шартнома муҳр билан тасдиқланади.\nКўпчилик раҳбар ва бухгалтерларнинг амалиётда эски қоидалар бўйича ишлаб, муҳр босилмаган шартномаларни ҳужжат ўрнида қабул қилмаётгани – бу бошқа масала. Улар, шартномада муҳр бўлмаса, уни қалбакилаштириш мумкин, деб ўйлашади. Зеро, кимдир ҳужжатни қалбакилаштириш ниятида бўлса, ҳозирги техника имкониятлари шароитида муҳрни ҳам уддаласа бўлади.\nБошқа жиҳати ҳам бор. Контрагентингиз сиз билан шартнома тузишдан манфаатдор бўлса, у сизга ён босиб шартномага муҳр босилишини талаб қилмаслиги ҳам мумкин. Битим тузилишидан сиз манфаатдор бўлган, лекин бўлғуси ҳамкор муҳр билан тасдиқланмаган шартномани қабул қилмаётган ҳолат тамоман бошқа ҳолатдир. Бу – кичик ва ўрта бизнес учун қўшимча тўғаноқлар дегани.\nЎзбекистонда ҳужжат айланишини ривожлантириш истиқболларига назар соладиган бўлсак, электрон ҳужжат айланиши қамрови кенгайиб борган сайин қоғоз шаклидаги ҳужжатларнинг қўлланилиши тобора камайиб боряпти. Ҳозирги пайтда операторлар орқали ЭРИ воситасида деярли барча шартномаларни тузиш, ишончнома бериш, электрон ҳисобварақ-фактурани тақдим этиш мумкин. Эндиликда электрон ҳисобварақ-фактура барча битимлар учун мажбурий ҳисобланади, давлат сири билан боғлиқ битимлар бундан мустасно (Низомнинг 10, 12-б., ВМнинг 14.08.2020 йилдаги 489-сон қарорига 2-илова).\nМуҳрлар – ўз даврининг қатъий зарурати бўлган, ҳозирда эса ўтмиш «сарқити»га айланган нарсадир. Айнан шу сабабдан Муҳр ва штампларни тайёрлаш, сақлаш ва улардан фойдаланиш тартиби тўғрисидаги низом (АВ томонидан 27.10.2001 йилда 1077-сон билан рўйхатдан ўтказилган) ўз кучини йўқотган деб эътироф этилди. Бироқ ҳозир ҳам муҳрни «ҳокимият» сифатида қабул қиладиган раҳбарлар учрайди. Уларнинг наздида кимсан шахсан раҳбарнинг ўзи муҳрни сейфдан олиб, ҳужжатни тасдиқламагунча битим тузилмайдигандек... Бунда масаланинг қанчалик «ёниб турган»лиги ва директорнинг ишда бўлиш-бўлмаслиги муҳим эмас, гўёки ҳамма нарсани муҳр ҳал қиладигандек.\nШуни англаш лозимки, муҳрларнинг бекор қилиниши ва электрон ҳужжат айланишига ўтиш фақат ишни осонлаштиради ва иш жараёнларини жадаллаштиради. Бу борадаги қонун ҳужжатлари такомилига етганда ортга йўл йўқлиги янада аён бўлади-қолади.\nМуҳр керак, чунки у бизнеснинг қўшимча ҳимоясини таъминлайди\nАслида, корхоналар ўртасидаги шартнома иккала томон раҳбарларининг иштирокида имзоланса рисоладагидек иш бўлар эди. Амалда эса бунга риоя этилмайди, сабаби бундай тартиб кўп вақтни олади. Одамлар, яъни ҳамкорлар учрашмай туриб ва ҳатто бир-бирини танимай туриб шартнома тузадилар. Бундай ҳолатларда корхона муҳри шартнома айнан директор томонидан имзоланганлиги кафолати бўлиб хизмат қилади. Муҳр мавжуд бўлмаганда, шартнома оддий ходим томонидан ўз манфаатларини кўзлаган ҳолда имзоланган бўлиши мумкин деган шубҳа пайдо бўлади. Албатта, бу охир-оқибат ошкор бўлади, бироқ товарни, пул маблағларини қайтариш учун кўп вақт сарфлашга тўғри келади ва асаббузарлик ҳолатлари ҳам эҳтимолдан холи эмас. Фирибгар товар ёки пулларингизни ишлатиб юборган бўлса, мол-мулкингизни қайтариб олиш учун анча ҳаракат қилишингизга тўғри келади.\nБинобарин, шартномаларнинг қоғоз шакли амал қилар экан, муҳрдан воз кечиш осон бўлмайди. Албатта қўшимча ҳимояланиб, муҳр қўйишни талаб қилиш тўғри бўлади. Икки томон электрон рақамли имзо билан имзолаган электрон шартнома эса бошқа ҳолат. Мазкур ҳолатда муҳрлар эскилик сарқити сифатида ўз-ўзидан четга чиқади. Шу боис муҳрдан бирданига воз кечиш шарт эмас. Бунга босқичма-босқич ўтиш лозим.\nҚандай ҳолатларда факсимиледан фойдаланиш мумкин\nАслида факсимиле муҳридан фойдаланиш борасида чекловлар мавжуд. Кўплаб ҳужжатларда ундан фойдаланилишига йўл қўйилмайди ҳам. Бироқ қонун ҳужжатларида факсимиледан фойдаланиш тўғридан-тўғри тақиқланмаган. Айрим ҳолатлар учун тақиқ қайд этилган. Масалан, Ўзбекистон Республикасида нақд пулсиз ҳисоб-китоблар тўғрисидаги низомнинг (АВ томонидан 13.04.2020 йилда 3229-сон билан рўйхатдан ўтказилган) 22-бандида айтилишича, тўлов ҳужжатлари шахсий варақчага имзо қўйган шахслар томонидан имзоланиши шарт. Тўлов ҳужжатларини факсимиле усулида нусха кўчириш воситаларидан фойдаланган ҳолда имзолаш тақиқланади.\nШунингдек Нотариуслар томонидан нотариал ҳаракатларни амалга ошириш тартиби тўғрисидаги йўриқноманинг (АВ томонидан 4.01.2019 йилда 3113-сон билан рўйхатдан ўтказилган) 9-бандида кўрсатилишича, ҳужжатларга факсимиле имзоси қўйилган бўлса, бундай ҳужжатлар нотариал ҳаракатларни амалга ошириш учун нотариуслар томонидан қабул қилинмайди. Нотариал ҳаракатларни амалга ошириш учун консулга топшириладиган ҳужжатларда ҳам факсимиледан фойдаланиш мумкин эмас (АВ томонидан 31.01.2011 йилда 2191-сон билан рўйхатдан ўтказилган Йўриқноманинг 17-б.).\nБанкларга топшириладиган имзолар намуналари қўйиладиган варақчаларда факсимиледан фойдаланиш тақиқланади (АВ томонидан 27.04.2009 йилда 1948-сон билан рўйхатдан ўтказилган Йўриқноманинг 34-б.).\nЎзбекистон Республикаси Адлия вазирлигининг суд экспертиза муассасаларида суд экспертизасини ўтказиш тартиби тўғрисидаги йўриқноманинг (АВ томонидан 2.03.2011 йилда 2202-сон билан рўйхатдан ўтказилган) 17-бандида ҳам суд экспертизаси предметига тааллуқли маълумотларга эга бўлган ҳужжатлар тақдим этилиши лозимлиги кўрсатилган. Бироқ бунда суд экспертизасини тайинлаш тўғрисидаги қарорлар (ажримлар)нинг факсимил ва ёруғ сезгир қоғозга кўчирилган нусхаларини тақдим этишга йўл қўйилмайди.\nЭнди қайси ҳолатларда факсимиледан фойдаланиш мумкинлигига тўхталиб ўтамиз:\nқонун ҳужжатларига ёки иштирокчилардан бирининг талабларига зид бўлмаса, шартномани имзолашда (ФК 107-м. 2-қ.);\nбажарилган ишлар ёки кўрсатилган хизматлар далолатномасида (уларда ТМҚни бериш назарда тутилмаган бўлса), хатларда ва бошқа иш ҳужжатларида контрагент билан ушбу масалани келишган ҳолда;\nкорхонангизнинг локал ҳужжатларида.\nСиз ҳужжатлар айланишида директор имзосининг факсимилесини жорий қилмоқчи бўлсангиз, у ҳолда:\nфаксимиледан фойдаланиш ҳуқуқи бериладиган шахсни ёки бир нечта шахсларни тайинлаш тўғрисида буйруқ чиқаринг, уларга ишончномаларни расмийлаштиринг;\nбуйруқда факсимиле қўйилиши мумкин бўлган локал ҳужжатлар тоифасини, шунингдек ундан фойдаланиш тақиқланадиган ҳолатларни белгиланг;\nзарурат бўлганда, факсимиле муҳрини қўллаш тартиби белгиланган йўриқномани тасдиқланг.\nЁдда тутинг: бир қатор ҳужжатлар борки уларга директорнинг ёки бош бухгалтернинг шахсий имзоси қўйилиши шарт. Масалан, контрагентга қўйиладиган даъво талаби раҳбар ёки унинг ўринбосари томонидан имзоланган бўлиши керак («Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонуннинг 17-м. 4-қ.). Бу даъво талабига айнан асл шахсий имзо қўйилиши кераклигини билдиради. Бошланғич ҳисоб ҳужжатлари ва бухгалтерия регистрларига шахсан имзо қўйилади («Бухгалтерия ҳисоби тўғрисида»ги Қонуннинг 13–15-м.). Корхона номидан судда иштирок этадиган вакилга бериладиган ишончнома раҳбар ёки таъсис ҳужжатлари билан ваколат тақдим этилган шахс томонидан имзоланиши лозим (ИПКнинг 62-м. 2-қ.). Даъво аризаси уни имзолаш ҳуқуқи берилган шахс томонидан имзоланмаган бўлса кўриб чиқилмайди (ИПК 107-м. 3-ғ.). Яъни ушбу ҳолатларда ҳам факсимиле эмас, балки шахсий имзо талаб этилади.


Бекободда “Ишбилармон аёл” кўрик-танловининг шаҳар босқичи ўтказилди | O'zLiDeP\nБекободда “Ишбилармон аёл” кўрик-танловининг шаҳар босқичи ўтказилди\nO‘zLiDeP Тошкент вилоят Кенгаши аёллар билан ишлаш бўлими томонидан “Ишбилармон аёл” кўрик-танловининг Бекобод шаҳар босқичи ўтказилди.\nДастлаб тадбиркор ва фермер хотин-қизлар томонидан ишлаб чиқарилган маҳсулотлар кўргазмаси намойиш этилди. Иштирокчилар ўзаро тажриба алмашди.\nҲамкор ташкилотлар ва халқ депутатлари вилоят Кенгашидаги O‘zLiDeP депутатлик гуруҳи аъзоларидан иборат ҳакамлар ҳайъати иштирокчиларнинг ишлари билан яқиндан танишиб, уларни адолатли баҳолаб боришди.\n–Шаҳримизда тадбиркорлик фаолияти билан шуғулланиб келаётган хотин-қизларимиз кўп. Уларни ҳар томонлама қўллаб-қувватлаш, меҳнатларини рағбатлантириш, эркин фаолият юритишлари учун зарур шароитлар яратиш бизнинг асосий вазифамиздир, – дейди O‘zLiDeP Бекобод шаҳар “Аёллар қаноти” Кенгаши раиси Л.Норматова. – Шу боис, танлов давомида ҳар бир иштирокчининг иши билан яқиндан танишиб, уларни муносиб баҳолаб бордик.\nТанловда “Зулфия-бону-чевар” хусусий корхонаси раҳбари Уғилой Мирзамуротованинг фаолияти эътироф этилиб, 1-ўринга муносиб топилди.\n–Тўғриси, камтарона меҳнатимни юксак баҳолаб, 1- ўринга лойиқ топишганидан жуда хурсанд бўлдим, – дейди У.Мирзамуротова. – Энди танловнинг вилоят босқичида қатнашиб, фахрли ўринларни олишга ҳаракат қиламан. Зотан, тадбиркор аёлларни рағбатлантиришга қаратилган мазкур танлов нафақат мени балки барча иштирокчиларни тўлқинлантириб юборди.\nТанлов сўнгида ғолиб ва совриндорларга O`zLiDeP Бекобод шаҳар Кенгашиниг диплом ва эсталик совғалари топширилди.\nO‘zLiDeP Тошкент вилоят\nКенгаши матбуот котиби\nАёллар қаноти Ишбилармон аёл\nИжарада яшаган оила янги уйли бўлди\nПрезидент Шавкат Мирзиёев пойтахтимизнинг Сергели туманида барпо этилган 16 қаватли уйни бориб ...


Абу Жаҳийр раҳимаҳуллоҳ\nСолиҳ Муррий ҳикоя қилади: “Бир куни олдимга Молик ибн Динор келди ва: “Эй Солиҳ, бизни Абу Жаҳийрнинг олдига олиб боринг, ҳаққимизга дуо қилсинлар!” деди. Мен унга: “Қуёш чиқиб бўлди, Абу Жаҳийр уйларига кириб кетсалар, келган бирорта одамнинг олдига чиқмайдилар” дедим. У кишининг уйлари Басрадаги энг узоқ уй эди. Саҳро эса у кишининг қўшниси эди. Ҳовлилари олдида қудуқ, челак, тошлар ва масжид бор эди. Моликка: “Эртага бомдодни ўқибоқ, эрта тонгда йўлга тушамиз. Уйларига кириб кетишларидан олдин масжидда ўтирганларида етиб борамиз” дедим.\nЭртаси куни бомдодни ўқиб бўлганимда, Муҳаммад ибн Восеъ келиб қолди. Салом берди ва ўтирди. Ундан: “Сизни бу ерга қандай мақсад келтирди?” деб сўрадим. У: “Эй Абу Абдуллоҳ, мен билан Абу Жаҳийрнинг олдиларига борасизми, ҳаққимизга дуо қилардилар?” деди. “Молик ибн Динорга ваъда бериб қўйгандим. Ҳозир келади, бирга борамиз” дедим. Гапимни тугатмасимдан Собит Буноний келиб қолди. Салом берди ва ўтирди. Ундан: “Эй Абу Муҳаммад, сизни бу ерга қандай мақсад келтирди?” деб сўрадим. У: “Мени Абу Жаҳийрнинг олдиларига олиб борасизми, ҳаққимизга дуо қилардилар?” деди. Мен унга: “Бу икковлари ҳам (яъни Ҳабиб Ажамий ҳам ўша ерда экан ва Муҳаммад ибн Восеъ) сизникидек мақсадда бу ерга келишган. Моликка ваъда бериб қўйгандим. Ҳозир келса, туриб, бирга борамиз” дедим. Гапимни тугатмасимдан туриб Молик келди.\nБешовлон (Молик ибн Динор, Муҳаммад ибн Восеъ, Ҳабийб Ажамий, Собит Буноний ва Солиҳ Муррий) ўрнимиздан туриб, йўлга тушдик. Ўша пайтларда Басрада улардан кўра афзалроқ киши йўқ эди. Саҳро тарафга йўл олдик. Ҳар гал кўкаламзор боғлар ёнидан ўтганимизда Молик: “Эй Абу Муҳаммад, шу ерларда намоз ўқигин. Токи намоз ўқиган жойларинг эртага сенинг фойдангга гувоҳлик берсин” деди. Шу тарзда йўлда намоз ўқиб бордик. Зуҳо пайти ҳам келди. Ҳаво иссиқ эди. Йўл эса узоқ.\nБиз Абу Жаҳийрнинг манзилига етиб келдик. Келсак, уйларига кириб кетган эканлар. Киришга изн сўрадик. Девор ортидан бир аёл бизга жавоб қилди. Биз аёлнинг юзини кўрмадик. Аёл биздан: “Нима хоҳлайсизлар?” деб сўради. “Шайхни” дедик. Шунда аёл: “У кишини пешинга чиққанларида топасизлар инша Аллоҳ” деди. Бир-биримизга: “Қаерга борамиз? Пешингача қаерда турамиз?” дедик-да, у кишининг масжидларига бордик.\nБиттамиз намоз ўқишга, биттамиз Қуръон ўқишга, биттамиз Аллоҳ таолони зикр қилишга киришдик. Ваниҳоят пешин вақти ҳам бўлди. Масжид олдидаги қудуқ ёнига чиқдик. Сувидан ичдик, таҳорат олдик ва яна масжидга кирдик. Намоз ўқидик. Шу пайт масжидга Абу Жаҳийр кириб келдилар. Кўзлари ожиз, юзларидан нур таралиб турган бир киши. Намозга азон айтилди. У киши меҳробга келиб турдилар. Саккиз ракат намоз ўқидилар. Ўндан ортиқ қўшнилари ҳам масжидга кириб келишди. Кейин биз билан пешинни ўқидилар. Намоздан сўнг бир соат Аллоҳ таолони зикр қилиб ўтирдилар. Кейин туриб саккиз ракат намоз ўқидилар. Сўнгра бизга юзландилар.\nМуҳаммад ибн Восеъ туриб бориб, у кишига салом берди. У зот уни қутладилар ва саломига алик олдилар. Кейин ундан: “Аллоҳ сенга раҳм қилсин, кимсан?” деб сўрадилар. “Мен Муҳаммад ибн Восеъман” деди. “Басра аҳли “Энг обид инсон” деб биладиган киши сенмисан? Аллоҳ таолодан яхшилигингни сатр қилишини сўрамайсанми?” дедилар. Муҳаммад сукут қилди ва ўтирди.\nКейин Собит Буноний туриб бориб, у кишига салом берди. У зот унинг саломига алик олдилар. Кейин ундан: “Аллоҳ сенга раҳм қилсин, кимсан?” деб сўрадилар. “Мен Собитман” деди. “Абу Муҳаммадми?” деб сўрадилар. У “Ҳа” деди. У зот уни қутладилар ва “Басра аҳли “Энг кўп намоз ўқийдиган инсон” деб биладиган киши сенмисан? Аллоҳ таолодан яхшилигингни сатр қилишини сўрамайсанми?” дедилар. Собит сукут қилди ва ўтирди.\nКейин Ҳабиб Абу Муҳаммад туриб бориб, у кишига салом берди. У зот унинг саломига алик олдилар. Кейин ундан: “Аллоҳ сенга раҳм қилсин, кимсан?” деб сўрадилар. “Мен Ҳабибман” деди. “Абу Муҳаммадми?” деб сўрадилар. У “Ҳа” деди. У зот уни қутладилар ва “Басра аҳли “Дуоси ижобат бўладиган инсон” деб биладиган киши сенмисан? Аллоҳ таолодан яхшилигингни сатр қилишини сўрамайсанми?” дедилар. Собит сукут қилди ва ўтирди.\nКейин Молик туриб бориб, у кишига салом берди. У зот унинг саломига алик олдилар. Кейин ундан: “Аллоҳ сенга раҳм қилсин, кимсан?” деб сўрадилар. “Мен Моликман” деди. “Абу Яҳёми?” деб сўрадилар. У “Ҳа” деди. У зот “Бай, бай! Басра аҳли “Энг зоҳид инсон” деб биладиган киши сенмисан? Аллоҳ таолодан яхшилигингни сатр қилишини сўрамайсанми?” дедилар. Молик сукут қилди ва ўтирди.\nКейин мен туриб бориб, у кишига салом бердим. Саломимга алик олдилар. “Аллоҳ сенга раҳм қилсин, кимсан?” деб сўрадилар. “Мен Солиҳман” дедим. “Қорими?” дедилар. Мен: “Ҳа” дедим. Шунда у зот қўлларини кўтариб: “Менинг олдимга сизларни жам қилган Аллоҳга ҳамд бўлсин! Мен Аллоҳ таолодан сизларни олдимга жам қилишини сўрардим. Эй Солиҳ, албатта, мен сенинг қироатингга муштоқман” дедилар.\nМуҳаммад ибн Восеъ у кишига: “Эй Абу Жаҳийр, биз сизнинг олдингизга ҳаққимизга дуо қилсангиз деб келган эдик” деди. У киши қўлларини кўтардилар, биз ҳам кўтардик. Бизнинг ҳаққимизга узоқ дуо қилдилар.\nКейин “Эй Солиҳ, ўқи!” дедилар. Ўқишни бошладим. Аллоҳ таоло менга олдин ўзимда сезмаган бир овозни ато этди. Ундай овозни ўзимдан бошқадан эшитмаган эдим.\nأَصْحَابُ الْجَنَّةِ يَوْمَئِذٍ خَيْرٌ مُّسْتَقَرّاً وَأَحْسَنُ مَقِيلاً\n“Ўша кунда жаннат эгаларининг қароргоҳлари ва оромгоҳлар ғоят яхшидир”.\nوَيَوْمَ تَشَقَّقُ السَّمَاء بِالْغَمَامِ وَنُزِّلَ الْمَلَائِكَةُ تَنزِيلاً\n“У кунда булутли осмон ёрилиб, фаришталар бўлак-бўлак тушурилурлар”.\nالْمُلْكُ يَوْمَئِذٍ الْحَقُّ لِلرَّحْمَنِ\n“У кунда ҳукмронлик Роҳманга ҳақ бўлур” (Фурқон сураси, 24-26-оятлар).\nОят шу ерга етганда, у киши жуда ҳам баланд овозда бақирдилар. Ўзларини ерга уриб, ҳушларидан кетдилар. Биз у кишини ўлиб қолдилар деб ўйлаб, қимирлатиб кўрдик ва устларидан сув қуйдик. У зот ҳушларига келдилар. Кўринишларидан худди вафот этган одамдек қимир этмасдилар. Бироз ўтиб, менга: “Эй Солиҳ, ўқи! Мен сенинг қироатингга тўймадим” дедилар. Мен:\n“Ва қилган амалига келиб, уларни тўзон каби сочиб юборурмиз”. (Кофирларнинг бу дунёда қилган баъзи бир яхши амаларидан умидлари бўлиши мумкин. Аммо иймон бўлмаганидан кейин у ишлар ҳеч фойда бера олмайди. Қиёмат куни Аллоҳ таоло у амалларни ҳам тўзон каби сочиб юборади.) (Фурқон сураси, 23-оят) оятини ўқидим.\nАллоҳга қасамки, оятни тугатмасимдан туриб, у киши вафот этдилар. Аллоҳ раҳматига олсин! Биз у кишини олдингидек ҳушларидан кетдилар деб ўйлаб, қимирлатиб кўрдик. Қарасак, жонлари узилиб бўлган экан.\nУйларидаги аёлнинг олдига бориб: “Эй аёл!” дедик. “Нима истайсизлар?” деб сўради. Биз: “Албатта, Абу Жаҳийр раҳимаҳуллоҳга Қуръон ўқиб берилди. У зот уни тинглаб туриб, вафот этдилар” дедик. Аёл: “Бу ҳайрон бўладиган нарса эмас. Лекин менга айтингларчи, орангизда Солиҳ қори борми?” деб сўради. “Уни танийсанми?” дедик. “Уни ҳеч кўрмаганман” деди аёл. “Унда нега сўраяпсан?” дедик. Аёл: “Абу Жаҳийр раҳимаҳуллоҳ: “Албатта, мен Солиҳ Муррийнинг қироатига муштоқман. Ҳой аёл, сен билиб қўйгингки, агар мен унинг қироатини тингласам, вафот этаман” деганларини кўп эшитганман.\nСизлар келиб: “У киши Қуръонни тинглаб, вафот этдилар” деганингизда, мен ўйладимки, “Агар у киши Қуръонни тинглаб, вафот этган бўлсалар, айнан, Солиҳнинг қироатини эшитиб, вафоти этган бўлсалар керак” деб ўйладим” дея жавоб берди.\nКейин аёл: “У кишининг дуоларини ижобат қилган, сўраганларини берган Аллоҳга ҳамд бўлсин! Ҳой сизлар! Албатта, Абу Жаҳийр “Эй Роббим! Ишимни одамлардан яшир!” деб кўп дуо қилардилар. Мана бу у кишини ювиладиган сўри, кафанлари, пахталари, сувга қўшиладиган хушбўйликлар, ёғ, идиш, кўмир – барчаси тайёрлаб қўйилган. У зот уларни ҳар куни янгилаб қўярдилар. Бу нарсаларни сотиб олишинглар шарт эмас. Мана булар эса қабр кавлаш учун занбил, белкурак ва болға. Бизнинг атрофимиздаги уйларда қўшниларимиз бир киши-икки киши бўлиб яшашади. Уларга хабар беринглар, келишсин. Устознинг қабрларини шу ҳовлиларида қазишади. Сизлар у кишини ювишга киришасизлар. Кейин қабрга қўясизлар” деди.\nБиз бу ишларнинг ҳаммасини қилдик. ювдик, сўрига ётқиздик. Йигирма киши атрофидаги қўшнилари тўпланишди. Устознинг ҳовлиларида қабр қазишди. Устозни ювиб бўлганимиздан сўнг кафанларини келтирдик, кафанга ўрадик, яна сўрига ётқизиб қўйдик. Қабрларини ҳам қазиб бўлинган эди. Уйларидан ҳовлига олиб чиқдик. Муҳаммад ибн Восеъ жанозада имомлик қилди. Кейин устозни дафн этдик. Ҳалиги аёлнинг юзини асло кўрмадик, йиғлаганини эшитмадик, маҳзунликни ифода қиладиган бирорта аломат, сезгини ҳис қилмадик. Дафн қилиб бўлгач, барчамиз тарқалдик.\nШу воқеадан кейин қачон Муҳаммад ибн Сулаймон Ҳошимийга йўлиқиб қолсам, у менга: “Эй Солиҳ, менга Абу Жаҳийр ҳақларида гапириб бер” дер эди. Мен гапириб берардим, у эса соқоли нам бўлгунча йиғларди”.\nАбу Исҳоқ Саълабийнинг “Қотла-л-Қуръан” номли\nасаридан Нозимжон Иминжонов таржимаси\n3657 марта ўқилди\nҚуръон забт этган қалблар,\nДругие материалы в этой категории: « Қуръон забт этган қалблар: Қуръондан таъсирланган Зурора ибн Авфо\tҚуръон илмни мақтайди »


Аброр Бахтиёровичнинг кулгу кечасидан фоторепортаж… - Yoshlar.com\nАброр Бахтиёровичнинг кулгу кечасидан фоторепортаж…\nБугунги кунда мухлисларнинг кулдиришга бел боғлаган кулгу жамоалари талайгина. Улар орасида Cомедй.уз жамоасининг ҳазиллари бутун оила бўлиб томоша қилинадиган, ортиқча бачканаликдан йироқ бўлган самимий ҳазиллардан иборатдир.\nCомедй.уз жамоасининг раҳбари Аброр Бахтиёрович бошчилигида Зарафшон концерт залида кулгу кечаси бўлиб ўтди.\nКеча йиғилганлар мухлисларнинг хотирасидан бу кечанинг файзи узоқ йиллар чиқмаслиги аниқ. Негаки кеча ҳақиқий, самимий ва файзли кулгу кечаси бўлди.\nБелгиланган вақтидан бироз кеч бошланган кечага Cомедй.уз резиденти Миршакар Файзуллаев бошловчилик қилди. Миршакар Файзуллаев Аброр Бахтиёровични саҳнага таклиф қилди, Бахтиёровични мухлислар гулдурос ва давомли қарсаклар билан кутиб олишди.\nАброр Бахтиёрович ҳамда Миршакар Файзуллаевнинг «коса тагида ним коса» тариқасидаги сўз ўйинлари уларнинг яккахон кулгу устаси сифатида шаклланганлигини исботлаб турибди. Энг муҳими бу ҳазилларнинг бирортасида ортиқчалик ёки зўрма зўракилик йўқ эди.\nДастур бошланиши сўз ўйинлари билан бошланган бўлса давомийлиги унданда қизиқ бўлди. Бахтиёрович кечага таклиф қилинган машҳур меҳмонлардан ҳам жуда ўринли фойдалана олди. Хусусан кечада меҳмон бўлиб ўтирган хонанда Абдулла Қурбонов жонли ижрода «Жонон бўламан деб» номланган таронани куйлашини илтимос қилган Бахтиёрович, раққоса Шодиёра Омоновани ушбу қўшиққа рақсга тушишга ҳам кўндира олди.\nМеҳмонлар орасида хонанда Воҳид Абдулҳаким ўтирганини кўриб қолган Аброр Бахтиёрович у билан умуман кутилмаган ажойиб, ҳазил қўшиқ куйлади. Бу қўшиқни меҳмонлар жуда ҳам яхши кутиб олишганини қайт этмасак бўлмас.\nАброр Бахтиёровични «Нобел» жуфтлигидаги Сирожжиддин билан саҳна кўринишини гулдурос қарсаклар билан кутиб олишди.\nАброр Бахтиёрович бирин кетин жуда ҳам қийин саҳна кўринишларидан бир «Ҳайвонот боғида бола билан сайр», Олим Ака ва қизиқчи Зокир Очилдиевлар билан чиқишлари ва ичак узди ҳазиллар жуда ҳам пухта ўйланган ва ҳар жиҳатдан оргинал ҳазиллардан иборат бўлди.\nCомедй.уз нинг давомчилари бўлмиш Зарафшон шаҳридан келган йигитлар билан 3 дақиқанинг ичида тезлаштирилган тўй томошаси саҳналаштирилди. Буни қарангки камида 3, 4 соат бўладиган тўйни уч дақиқанинг ичида ҳам ўтказиб юборса бўлар экан.\nДунёга машҳур брендлар аслида ўзбек тилидан, шеваларидан ўзлаштирилганлигига ишонасизми. Бўлмаган гап дейишга шошилманг, чунки бундай машҳур брендлар аслида, ҳақиқатдан ҳам ўзимизда ўйлаб топилганини ажойиб кулгу йўли ва суратлар билан Бахтиёрович мухлисларни исботлай олди.\nУмид Ашуровнинг ажойиб рақсидан илҳомланган кечанинг асосий қаҳрамони Аброр Бахтиёрович 3, 4 ёшлар атрофидаги болача билан жуда ҳам ажойиб рақсни кўрсатиб беришди. Бу саҳна кўринишидан сўнг концерт зали қарсаклар зарбидан ларзага келди десак ҳам муболаға бўлмайди.\nЎзбекистон ва Қорақалпоғистон халқ артисти Ғуломжон Ёқубовнинг дастурга келиши мухлисларга ажойиб мусиқий кайфият улаша олди. Хонанда ижросидаги «Сенинг кулишларинг» таронаси мухлислар томонидан жўрликда куйланди.\nАброр Бахтиёрович ҳамда Ҳасан ва Ҳусан триосидаги Азаматнинг биргаликдаги Куйни топ деб номланган кўрсатувга тақлидан тайёрлагнагн саҳна кўриниши мухлислар томонидан жуда ҳам кўтаринки кайфият билан кутиб олинди. Бу кўриниш учун мухлислар орасидан кўнгилли иштирокчилар саралаб олинди ва улар ўзларига топширилган вазифани аъло даражада уддалашди. Буни фақат ва фақат кўриш керак.\nБахтиёровичнинг илтимоси билан ёш хонада Бахтиёровичнинг волидаси учун «Она» деб номланган юракни ўртагувчи таронасини куйлаб берди. Бахтиёрович Шоҳзамондан ўзининг бошидан ўтган воқеалар асосида Отасига бағишлаб қўшиқ куйлашни илтимос қилган экан. Саҳнада ушбу қўшиқ ҳам жонли ижрода куйланди. Бундан ташқари ёш хонанда Шоҳзамон Бахтиёрович ҳаётидаги энг яхши кўрган инсони бувижони учун ҳам қўшиқ тайёрлаб беришга ваъда берди.\nБугунги кундаги энг хит тароналарга Бахтиёрович томонидан ажойиб, кулгуга бой клиплар тўплами тайёрланган бўлиб, бу клиплар катта мониторда намойиш қилинди. Мазкур саҳна кўриниши ҳам жуда яхши кутиб олинди.\n«Бек» доирачи йигитлари ҳамда Бахтиёровичнинг биргаликда тайёрлаган саҳна кўриниши эса бу йўналишда ажойиб янгилик бўлди.\nКонцерт дастури узоқ давом этган бўлишига қарамасдан мухлислар дастурни охиригача кўтаринки кайфият билан томоша қилиб ўтиришди. Аброр Бахтиёрович мухлисларнинг диққатини баланд нуқтада ва кўтаринки кайфиятда ушлаб тура олди.\nКомментарии (0) | Добавить: 17.11.2016